הוועדה לענייני ביקורת המדינה, כנסת 18, פרוטוקול מספר 206, 2011-11-02 09:00

רוני בר-און: בוקר טוב לכל הנוכחים.

רוני בר-און: אני מתכבד לפתוח את ישיבת הוועדה לענייני ביקורת המדינה.

רוני בר-און: על סדר היום סיוע לעסקים קטנים ובינוניים, דיון בהמשך לדוח מבקר המדינה 61ב' ממאי 2011.

רוני בר-און: העסקים הקטנים והבינוניים, במסגרת העסקית של מדינת ישראל, מהווים חשיבות רבה בהתפתחות הכלכלית של המדינה ומן המפורסמות הוא כי לעסקים אלה יש יכולת תגובה מהירה גם לסביבה וגם להתפתחויות המשקיות.

רוני בר-און: הם משמשים מנוע צמיחה ויוצרים מקומות תעסוקה.

רוני בר-און: מדוח המבקר עולה כי בשנת 2010 היו בישראל כ-450 אלף עסקים קטנים.

רוני בר-און: היקפם מגיע לכלל 98 אחוזים מכלל העסקים בישראל והם מעסיקים נכון לכתיבת הדוח 55 אחוזים מכלל העובדים במשק.

רוני בר-און: יחד עם זאת, חרף התמונה לכאורה מעודדת בדבר התרומה של הענף הזה לכלל המשק, מסתבר שאחוז ניכר מהעסקים הקטנים שנפתחים, נסגרים עוד בטרם מלאה שנה לפתיחתם כאשר החסמים העיקריים שעומדים בפניהם ומונעים את היכולת שלהם להתייצב ולהתפתח, - ולאו דווקא לפי סדר החשיבות הזה – המחסור באשראי, הבירוקרטיה, קשיי הניהול והחסרון המובנה לגודל.

רוני בר-און: הרשימה כמובן לא סגורה.

רוני בר-און: לפי המדרג של הבנק העולמי שמדרג מדי שנה כ-180 מדינות בעולם, לפי מידת הידידות או הידידותיות שלהן, בעסקים מהסוג הזה ישראל מדורגת כמעט דרך קבע במקומות נמוכים ובפרמטרים רבים והם רבים מדי.

רוני בר-און: במדינות המתקדמות מזה שנים לא מעטות ניכרת הכרה בתרומה ובחשיבות של העסקים הקטנים ומתוך כך קם הרצון, הצורך והמגמה לגבש מדיניות תומכת בעסקים קטנים.

רוני בר-און: הדוח של המבקר שבחן את המדיניות אצלנו בהיבט הסיוע לעסקים קטנים ובינוניים, בחן אותו בהקשרים האלה כפי שפירטתי למעלה.

רוני בר-און: אני אשמע את כל אלה שזומנו לדיון וכל אחד ידבר בזמנו.

רוני בר-און: מטעם כל גורם ידבר נציג אחד אלא אם כן בלתי ניתן לחלק בין הנציגים שבאו.

רוני בר-און: אני מאוד מבקש לא לחזור על דברים, לעמוד בלוחות הזמנים, להימנע מקריאות ביניים כי כל אחד יקבל את זכותו לומר את דברו ולייצג את האינטרס שלו.

רוני בר-און: בגדול אני ארצה לקבל במסגרת הדיון התייחסויות לממצאים הבאים שעולים מדוח המבקר: הנושא הראשון הוא הנושא של החקיקה ושל התיאום בין הגופים הממשלתיים.

רוני בר-און: בעצם אנחנו נעדרים חקיקה שעניינה או הגדרתה עסקים קטנים.

רוני בר-און: עולה מדוח הביקורת חוסר תיאום מוחלט, כמעט מוחלט, בין הגופים הממשלתיים שנוגעים בעניין וגם עולה תמונה קשה של קיום תוכניות סיוע רבות כאשר לכל אחת עולם מונחים משלו וממילא הן נפגשות במקרה וכאשר הן נפגשות, הפגישות בדרך כלל הן לא לתועלת העניין אלא לרעתו.

רוני בר-און: הנושא השני הוא נושא רישוי העסק.

רוני בר-און: כמובן שלא צריך לומר שהתהליך של הוצאת רישוי עסק מסורבל, העלות שלו גבוהה לא רק ליזם, לעוסק, אלא גם ובעיקר למדינה.

רוני בר-און: כל זה יוצר תשתית עכורה שבה צומחת תופעת המאכערים והיא באה עקב הבירוקרטיה.

רוני בר-און: לדוגמה, מצוין שהוצאת רישיון עסק בישראל נמשך בממוצע למעלה ממאתיים ימים לעומת פחות מ-150 ימים במדינות ה-OECD.

רוני בר-און: בוקר טוב אדוני השר.

רוני בר-און: שלום אדוני מנכ"ל המשרד.

רוני בר-און: עברתי ברפרוף על ממצאי דוח הביקורת שאתה ודאי מכיר אותו.

רוני בר-און: מה שאני ארצה להפיק מהדיון הזה, ואני מניח שזה גם לתועלת האינטרסים שאתם מופקדים עליהם, אדוני השר והמנכ"ל, זה נושא החקיקה והתיאום.

רוני בר-און: היעדר החקיקה, היעדר הגדרה בחקיקה, ריבוי הגופים העוסקים וחוסר התיאום כמעט מוחלט ביניהם.

רוני בר-און: הנושא הבא הוא נושא רישיון העסק והמציאות העכורה, הבירוקרטיה הקשה של מדינת ישראל שיוצאת כאן סיטואציה שבמדרג מדינות ה-OECD, במשוואה שעורך ה-OECD בזמן קבלת רישיון או היתר עסק, מדינת ישראל צורכת תשומות זמן של כמעט 220 ימים לקבלת רישיון עסק בממוצע ובמדינות ה-OECD, הממוצע שלהן יורד מ-150 ימים.

רוני בר-און: במדינת ישראל 93 אחוזים מן העסקים נדרשים לאישור של יותר משני גורמים ו-58 אחוזים נדרשים לאישור של יותר מארבעה גורמים.

רוני בר-און: כפי שגם אתם וגם אני יודעים, לא מעטים המקרים שהבדיקות של הגורמים המעורבים לפעמים כפולות, משולשות ואפילו מרובעות.

רוני בר-און: גם חידוש רישיון העסק, לא הוצאתו הראשונה הבתולית, מצריך בדיקות מחודשות ואישור של כל הגורמים.

רוני בר-און: בקיצור, שבעת מדורי גיהינום.

רוני בר-און: עלות המנגנון של הרישוי למדינה.

רוני בר-און: המדינה משלמת על מנגנון הרישוי הזה למעלה ממיליארד וחצי שקלים.

רוני בר-און: הבירוקרטיה – ציינו את זה גם בדברי הפתיחה – היא תשתית יוצאת מן הכלל לתופעת המאכערים, תופעה שמוכרת לנו מהרבה מאוד תחומים אבל בדיסציפלינה הזאת היא באמת פורחת.

רוני בר-און: מרבה בירוקרטיה, מרבה בהכרח מאכערים, דבר שגורם לתופעות של שחיתות במקרה הפחות טוב ולהתשה, לייאוש, להרמת ידיים ולגניזת יוזמות עסקיות במקרה הפחות גרוע.

רוני בר-און: בנובמבר 2010, לאחר סיום הביקורת, התקבל בכנסת חוק רישוי עסקים, תיקון מספר 27, שאפשר לרשות הרישוי ליתן היתר לעסוק בעסקים מסוימים בהליך מזורז עוד קודם למתן הרישיון.

רוני בר-און: אם אתם יכולים לספק לנו, נשמח לשמוע האם יש נתונים שמאפשרים להקל על העסקים בתחום הזה וכיצד.

רוני בר-און: מה עושה המשרד עליו אתה מופקד כדי להקל על ההליכים הבירוקראטיים שבעליל מייאשים בחלק מן המקרים את היזמים.

רוני בר-און: צריך לדעת שעל פי הסטטיסטיקה למעלה ממחצית העסקים נסגרים בתוך פחות משנה מיום פתיחתם.

רוני בר-און: זאת תופעה קשה כשלעצמה וגם מעוררת הרבה בעיות בקשר לאפשרויות.

רוני בר-און: הוקמה סוכנות לעסקים קטנים ובינוניים, יוזמה ברוכה, בדצמבר 2009.

רוני בר-און: הייתה החלטה שהתקבלה עוד בממשלה שאתה ואני היינו חברים בה באוגוסט 2007 ואני מבקש לדעת האם איישתם את תפקידי הליבה, אדוני המנכ"ל, האם הקמתם איזושהי ועדת היגוי בעניין הזה, האם יש לכם מערכות של בקרה בנושא הזה ואיך משתלבת הסוכנות בפעילות הסיוע והקרנות שאמורות לסייע בדבר הזה.

רוני בר-און: יש שאלה שצפה ועולה תמיד באשר לחוסר היכולת של הממשלה לבחון את ההצלחה ואת האפקטיביות של תוכניות הסיוע הממשלתיות.

רוני בר-און: האם ואיך הוגדרו מדדי הביצוע, האם נמדדה ונבדקה לאורך זמן יעילות תוכניות הסיוע האלה והנחיצות שלהן, והאם יש בכלל – ועד כמה הם יעילים – קשרי עבודה, תיאום ושיתוף הפעולה בין הגופים לתוכניות השונות.

רוני בר-און: האם יש מערכת מידע מסודרת שמאפשרת לקבל מידע על העסקים הקטנים שמקבלים סיוע.

רוני בר-און: האם יושמה החלטת הממשלה ממאי 2009 בעניין הקמת קרן חדשה לעסקים במצוקה, באחריות משרד האוצר, התאחדות התעשיינים וההסתדרות?

רוני בר-און: מה עולה בגורל כל אותם עסקים קטנים שבעליהם או מנהליהם משרתים במילואים?

רוני בר-און: ועדת ההידברות של פורום המג"דים, המח"טים והטייסים במילואים שאני מבין שהם נמצאים כאן.

רוני בר-און: ככל שידוע לי, ועדת ההידברות לא הגישה את ההמלצות עד מועד הגשת הדוח והשאלה היא האם יש כאלה.

רוני בר-און: משכי הזמן שקיימים, לא קיימים, מתארכים או לא מתארכים בעניין קבלת ההלוואות מקרנות הסיוע.

רוני בר-און: תגידו גם מילה או שתיים על הקרן לעולה העצמאי שקיימת אמנם במשרד הקליטה, אבל יש לכם אינטרס מובהק בעניין הזה.

רוני בר-און: היקף העסקים הקטנים במשק הוא אדיר, גם מבחינת המועסקים, גם מבחינת ההיקף המשקי, וגם אם הם נקראים קטנים, הסך הנצבר שלהם הוא מרכיב מאוד מאוד דומיננטי במשק.

רוני בר-און: בעיניי לפחות – ואני חושב שגם בעיניך – הם מהווים מנוע צמיחה, קטר צמיחה לא מבוטל במשק הישראלי, ואנחנו מבקשים לברר בדיון הזה – כמובן הדיון לא נועד לבקר, לא נועד להתנצח ואני לא אאפשר לקיים כאן מלחמות – לבחון ולוודא שאכן כהתחייבות שר התמ"ת דאז, השר בנימין בן-אליעזר שהודיע למבקר שההמלצות והממצאים מקובלים עליו והוא יפעל ככל שניתן במסגרת הסמכות שלו ליישם אותם, האם אכן נעשו דברים בכיוון הזה.

רוני בר-און: עד כאן הדברים.

רוני בר-און: אני מציע שנציג המבקר, ככל שלא סקרתי את מצע הדיון – ומצע הדיון הוא בעצם הדוח – מבקש להוסיף על הדברים שלי.

רוני בר-און: מר ורטיקובסקי, אנחנו נשמח שאתה תאמר את דבריך.

צבי ורטיקובסקי: תודה רבה אדוני היושב ראש.

צבי ורטיקובסקי: כפי שאפשר לראות, משרד מבקר המדינה מייחס חשיבות רבה לנושא של הסיוע לעסקים קטנים ובינוניים ולמפעלים במצוקה.

צבי ורטיקובסקי: המשרד שלנו נדרש לנושא הזה כבר בדוח 55ב', דוח שהתפרסם במאי 2005, וכבר שם היו שני פרקים שעסקו בסיוע לעסקים קטנים ובינוניים ולמפעלים במצוקה.

צבי ורטיקובסקי: הנה אנחנו כמשרד מבקר המדינה חוזרים עכשיו בדוח נוסף לנושא.

רוני בר-און: זה לא דבר נדיר במקומותינו שדוחות חוזרים על עצמם.

צבי ורטיקובסקי: היינו רוצים להיות במצב שחוזרים עם דוחות אבל עם מילים שאומרות שחלה התקדמות מאוד משמעותית אבל לצערי זה לא בדיוק המקרה.

צבי ורטיקובסקי: התופעה הזאת שבשנה נפתחים בין ארבעים לחמישים אלף עסקים קטנים ובינוניים ונסגרים כארבעים אלף מתוכם, הנתון הזה אומר דרשני ומחייב טיפול נמרץ במיוחד מצד משרד התמ"ת.

צבי ורטיקובסקי: ברשותך אעבור ביעף על עיקרי הממצאים של הדוח ואשתדל שלא לחזור על דברים שאדוני היושב ראש כבר הציג.

צבי ורטיקובסקי: אני אבליט כמה מן ההיבטים.

צבי ורטיקובסקי: התופעה הזאת שאין חוק ספציפי שמגדיר ומבדיל בין עסק קטן ובינוני לעסק גדול, וכתוצאה מכך באות הנגזרות של צורת הסיוע וצורת ההתייחסות, אנחנו רואים בזה חסרון גדול שראוי לטיפול ככל האפשר יותר מהר.

צבי ורטיקובסקי: גם הריבוי של הגופים הממשלתיים וזה שלכל גוף יש את התוכנית שלו ויש חוסר תיאום בין הגופים, בין התוכניות, ובסוף בעל העסק הקטן בעצם הולך לאיבוד בסבך הבירוקרטיה ואין לו איזושהי כתובת מרכזית, וגם אין איזשהו מוקד אינטרנטי בו הוא יכול לקבל את המידע כדי שהוא יוכל לנווט את עצמו ולדעת איך ובמה הוא יכול להסתייע, אני חושב שזה חסרון של כלים מאוד מרכזיים שבמיוחד לסוג כזה של עסקים ואוכלוסייה הם חיוניים מאוד.

צבי ורטיקובסקי: הבירוקרטיה כפי שאדוני היושב ציין, גם היא חולה רעה שחייבים להתמודד אתה כי עסק קטן, כשהוא נמצא במשבר או במצוקה, אין לו אוויר לנשימה למשך חודשים אלא למשך ימים, ואם כדי לקבל הלוואה, עוברים חודשיים, אז אלה חודשיים בהם הבנק כבר חונק את העסק ובעל העסק לא יכול להמשיך להתקיים.

צבי ורטיקובסקי: כפי שצוין, באוגוסט 2007 החליטה הממשלה להקים את הסוכנות לעסקים קטנים ובינוניים, אבל רק בשנת 2009 החלו בהקמה.

צבי ורטיקובסקי: האיוש של התפקידים המרכזיים, עד מועד סיום הביקורת לא נעשה.

רוני בר-און: קווה לבשורות טובות.

צבי ורטיקובסקי: אנחנו מקווים שנקבל היום עדכון בו ייאמר שזה כבר נעשה וקיים.

צבי ורטיקובסקי: גם הקמת ועדת ההיגוי של הסוכנות שאמורה להתוות ולהנחות את פעולת הסוכנות ולקבוע מדדים לבדיקה, לביצוע ולבקרה כדי לדעת על הצלחה ואפקטיביות, גם זה עדיין לא נעשה.

צבי ורטיקובסקי: נמצא גם שהסוכנות בעצם מרכזת את הטיפול רק בחלק מהתוכניות.

צבי ורטיקובסקי: הקשר שאמור להיות בינה לבין משרד הקליטה, לבין משרד התיירות, לבין משרד החקלאות, הוא כמעט ולא קיים.

שלום שמחון: אנחנו נתייחס לזה.

שלום שמחון: בינתיים התקבלה החלטת ממשלה.

שלום שמחון: אנחנו נדבר על זה.

צבי ורטיקובסקי: גם הנושא של מתן מענה למפעלים במצוקה, בעקבות ההחלטה ממאי 2009 אותה קיבלה הממשלה ודיונים שמתנהלים בין משרד האוצר להתאחדות התעשיינים וההסתדרות, שוב, מפעל שנמצא במצוקה, עסק קטן, אין לו אוויר לנשימה.

צבי ורטיקובסקי: אם המערכת לא גמישה והיא לא עונה תוך ימים, זה עסק שנחנק, זה עסק שנסגר, כפי שציינתי כבר בפתח הדברים.

צבי ורטיקובסקי: מספר העסקים שנסגרים היא מאוד גדולה וחייבים לתת על זה את הדעת.

צבי ורטיקובסקי: אני רוצה להפנות את תשומת הלב לקרן לעולה העצמאי שפועלת במסגרת המשרד לקליטת העלייה.

צבי ורטיקובסקי: זה קרן שמנוהלת ופועלת בעזרת בנק מלווה אחד וזה בנק שפועל כבר משנת 1981 ומאז אין מכרז ואין שינוי.

צבי ורטיקובסקי: אני חושב שכאן צריך להידרש גם לתופעה הזאת כי איך יכול להיות שכל כך הרבה שנים אין שום הליך של תחרות?

צבי ורטיקובסקי: אותו בנק מטפל משנת 1981 בקרן לעולה העצמאי.

צבי ורטיקובסקי: אלה דברים שצריכים להתנהל אחת לתקופה במכרזים על מנת לגרום לייעול ולתחרותיות כך שיהיה תמריץ לטפל בעסקים של העולים.

רוני בר-און: זה במודל התיאורטי.

רוני בר-און: במודל הפרקטי אני לא רואה את התור הגדול של הבנקים שמתמודדים על המכרז הזה.

צבי ורטיקובסקי: לא בהכרח זה חייב להתנהל דרך בנקים.

רוני בר-און: אני מסכים שבמודל התיאורטי, מבחינת הביקורת, זאת תקלה ואני מניח שלגורמים המקצועיים יש תשובה עניינית לדבר הזה.

רוני בר-און: בוודאי זה לא נעלם מעיניהם.

צבי ורטיקובסקי: בסיכומו של דבר, אנחנו נמצאים – לעומת הדוחות הקודמים שפרסמנו ב-2005 – במצב שעדיין לא נותן את תשומת הלב המספקת לעסקים הקטנים והבינוניים ולמפעלים במצוקה.

צבי ורטיקובסקי: יש שלל תוכניות אבל כנראה הן לא מספיק אפקטיביות ולא נותנות מענה מספק.

צבי ורטיקובסקי: דרושה תגובה יותר מהירה ונגישות יותר טובה לבעלי העסקים הקטנים והבינוניים, וגם אספקת מידע באמצעות איזשהו מקור מידע מרכזי אחד כדי שבעל העסק יוכל להיעזר בסיוע שנותנת הממשלה בלוח זמנים יותר קצר ובצורה יותר מהירה.

צבי ורטיקובסקי: אלה דברים שחייבים להידרש להם כי בעצם אנחנו רואים שמתקבלות החלטות ממשלה והיישום שלהן מתמהמה.

רוני בר-און: לשם כך התכנסנו כאן.

רוני בר-און: בוא נקווה שנשמע דברים משמחים ומעודדים.

רוני בר-און: עברה שנה וחצי מאז ונשמע מה הואילו חכמים בתקנתם.

רוני בר-און: אדוני השר, בבקשה.

שלום שמחון: אני אגיד כמה דברי פתיחה ואחרי כן המנכ"ל שלי ישלים אותי ויכול להיות שמנהל הסוכנות לעסקים קטנים יתייחס.

שלום שמחון: ראשית, אנחנו מברכים על פעולת המבקר בכל מה שנוגע למרכז העסקים הקטנים והבינוניים.

שלום שמחון: הסוכנות לעסקים קטנים ובינוניים במשרד התעשייה הוקמה מתוך הכרה בחשיבותו של מגזר העסקים הקטנים והבינוניים לכלכלה הישראלית, חשיבות שבאה לידי ביטוי בקידום הצמיחה, התחרותיות והתעסוקה.

שלום שמחון: עסקים קטנים מביאים אתם ערכים של לוקאליות, אינדיבידואליזם ויצירתיות, ובכך הם נבדלים מתאגידים ומרשתות.

שלום שמחון: יחד עם זאת הם נבדלים גם מהעסקים הגדולים בהיקף החסמים שעומדים בפניהם והזכיר זאת המשנה למנכ"ל משרד מבקר המדינה.

שלום שמחון: חסמים אלו אינם גזירת גורל אלא תוצאה של כשלי שוק שאותם יש לפתור וההתמודדות אתם מצויה בתחום אחריותה של המדינה.

שלום שמחון: הסוכנות לעסקים קטנים ובינוניים הוקמה בראשיתה כיחידה שתרכז את כל תוכניות הסיוע שפעלו עד כה, על אף שהסוכנות הוקמה כמינהל רגיל בתוך משרד התמ"ת וזאת למרות כוונת הממשלה מלכתחילה לגבש אותה כסוכנות ביצוע בעלת מעמד עצמאי שמאפשר לה מקסימום יעילות וגמישות בביצוע תפקידיה.

שלום שמחון: עם ראשית עבודת הסוכנות, וככל שזו נכנסה לעומקן של הסוגיות הנוגעות לתחום פעילותה, אכן נוכחנו לדעת שצורכי המגזר העסקי עולים על המצופה.

שלום שמחון: קיים פער גדול בין היקף הסמכויות הנדרש על מנת לענות על צרכים אלו לבין סמכויות הסוכנות בפועל כפי שניתנו לה עם הקמתה.

שלום שמחון: מבנה הפעילות הנוכחי של הסוכנות על סמכויותיו המוגבלות אינו מספיק על מנת לממש את המטרות לשמן הוקמה הסוכנות.

שלום שמחון: בחזון המשרד, בדומה לממצאי מבקר המדינה, לסוכנות נועדו תפקידים של ריכוז כלל תוכניות הסיוע הממשלתיות לעסקים קטנים והפעלתן, זיהוי כשלי שוק וחסמים ומציאת דרכי התמודדות אתם, וייצוג מגזר העסקים הקטנים והבינוניים בממשלה ובכנסת.

שלום שמחון: המשרד תומך בדבריו של מבקר המדינה וסבור כי יש לדבוק בחזון גם כאשר הדברים מגיעים לכדי מעשה.

שלום שמחון: החלטת הממשלה 3409 מ-3 ביולי 2011 – שראש הממשלה ואני קידמנו – באה לתקן את העיוות הזה והרחיב את סמכויותיה של הסוכנות.

שלום שמחון: ההחלטה מטילה על שר התמ"ת לגבש הצעת חוק לעידוד פעילותם של עסקים קטנים ובינוניים.

שלום שמחון: החוק העתידי צפוי לקבוע מסגרת עבודה שהולמת את גודל הפעולה שניצבת בפני הסוכנות ולצייד אותה בכלים המתאימים להיות ראש חץ של עבודת הממשלה למען העסקים הקטנים בישראל.

שלום שמחון: אנחנו נמצאים בעיצומה של הכנת הצעת החוק הזאת ואנחנו מקווים שבמהלך מושב החורף היא גם תגיע לכדי מימוש בכנסת בקריאה ראשונה.

שלום שמחון: בצד החתירה לפתרון עומק, החלטת הממשלה מסמיכה את הסוכנות לרכז את הטיפול הממשלתי בקידום מעמדם של עסקים אלו ומתייחסת בפרט לנושא ליבה כמו היצע אשראי לעסקים קטנים, ניהול הרגולציה והפחתת העומס הבירוקראטי, הגדרת כושר היצוא, הגדרת ההשתתפות ברכש הממשלתי ומימוש פוטנציאל החדשנות של עסקים קטנים.

שלום שמחון: אני רוצה להזכיר שאנחנו גם פועלים בקרב משרדי ממשלה נוספים כמו משרד הביטחון כדי לתת עדיפות לעסקים הקטנים.

שלום שמחון: שר הביטחון לאחרונה הציג תוכנית של משרד הביטחון לקידום העסקים הקטנים בישראל ואנחנו עוקבים שהמדיניות הותוותה אכן מתכוונת להתממש.

שלום שמחון: בנוסף להחלטת הממשלה, הממשלה יצאה עם שלושה כיווני פעולה פרטניים ומעשיים בטווח המיידי והם הרחבת מעגל העסקים הרשאים לדווח מהי קבלת התמורה, יצירת מנגנון שיסייע לעובד העצמאי שעסקו נסגר והסמכת הסוכנות כגוף מפקח אחר השתלבותם של עסקים קטנים ובינוניים ברכש הממשלתי.

שלום שמחון: לגבי הנושא של המע"מ הגענו לסיכום.

רוני בר-און: דומני שדיווח המע"מ על בסיס מזומן, אנחנו העברנו בחצי השנה האחרונה של הכהונה של הממשלה.

שלום שמחון: לא.

שלום שמחון: העברת אותו לגבי חלק.

רוני בר-און: אולי הרחבתם אותו.

שלום שמחון: הייתה הנחיה רק לגבי המגזר של העסקים שהם ללא מלאי.

רוני בר-און: בסדר.

רוני בר-און: תמחקו את ההערה.

שלום שמחון: המשכנו את מלאכתו של הצדיק.

שלום שמחון: בנושא של מע"מ על מזומן, סיכמנו להשאיר את המסים.

שלום שמחון: אנחנו בודקים כרגע אפשרות להשלים את ההחלטה הזאת באפשרות להפריש לקרן פיצויים לעצמאים וזה נמצא בשלבים מאוד מתקדמים.

שלום שמחון: זה יהווה תחליף לקרן אבטלה ואנחנו מקווים שנגיע בימים הקרובים להסכם עם משרד האוצר כדי שזה יוכל לצאת לדרך.

שלום שמחון: החלטת הממשלה מהווה צעד לקראת הטמעת חשיבה ממשלתית מוכוונת עסקים קטנים, צעד שאחריו צריכים לבוא שינויי עומק שיביאו להקמת תשתית מוסדית איתנה הרואה לנגד עיניה את צורכי העסקים הקטנים והבינוניים ובת סמכה להאיר זווית זאת בקרב גופי ממשל אחרים.

שלום שמחון: בלעדי גוף מוסמך שירכז את מדיניות הממשלה בתחום העסקים הקטנים והבינוניים, לא נוכל להתמודד עם חסמים שעומדים בפני הגברת תחרותיות והרחבת התעסוקה והאמונה בכוחו של היחיד לצאת לדרך חדשה ועצמאית.

שלום שמחון: פן ניכר של המצוקה החברתית הוא נושא הריכוזיות במשק.

שלום שמחון: חיזוק מגזר העסקים הקטנים והבינוניים הוא תהליך מתבקש אם ברצוננו להקטין את הריכוזיות ולהרחיב את התחרותיות.

שלום שמחון: יש לבחון היום יותר מתמיד דרכים ליישום חזון זה ולאפשר לממשלה ולסוכנות כנציגתה לטפל כנדרש במימוש חובותיהם הכלכליות והחברתיות של מגזר העסקים הקטנים והבינוניים.

שלום שמחון: אני באופן אישי מוביל מדיניות שהנושא של העסקים הקטנים הוא חלק מהמגע שלי עם השטח.

שלום שמחון: בכל סיור עבודה ניתן לזה דגש, גם בקשר מול השלטון המקומי ברשויות המקומיות וגם בעבודה ישירה מול הארגונים היציגים.

שלום שמחון: זה חלק אינטגראלי.

שלום שמחון: אנשי המקצוע נמצאים לצדי ומכינים פרק מיוחד בסיורים שלי ואנחנו מקווים כמה שיותר מהר להגיע בסופו של יום לחקיקה שתסדיר את כל נושא העסקים הקטנים בישראל, שאני חושב שיש להם תפקיד מרכזי מאוד בכלכלת המדינה.

שלום שמחון: צריך לזכור שמדובר ב-450 אלף עסקים עם למעלה מחמישים אחוזים מכוח האדם המועסק במשק.

שלום שמחון: זה לא דבר שאפשר להתייחס אליו כאל דבר זניח.

שלום שמחון: אני רואה בישיבה הזאת ישיבה חשובה במסגרת התהליכים שלנו גם כדי שמשרדי ממשלה אחרים יבינו שהאצת התהליכים להסדרת הנושא של העסקים הקטנים הוא חשוב יותר מתמיד, דווקא בגלל העובדה שאנחנו צפויים לאתגרים גדולים בהתמודדות עם מה שקורה היום בעולם ובכלל.

שלום שמחון: אני רוצה להזכיר עוד נושא אחד שמבחינתנו מאוד חשוב.

שלום שמחון: בסופו של יום אנחנו מודעים לעובדה שבשני מגזרים יכולה לבוא צמיחה מאוד משמעותית וזה מגזר המיעוטים והמגזר החרדי.

שלום שמחון: בין היתר, מגזר המיעוטים די בנוי על עסקים קטנים ואנחנו הולכים לתת דגש גדול מאוד לנושא של מיסוד העסקים הקטנים במגזר המיעוטים.

שלום שמחון: אני חושב שחלק מהיכולת שלנו הוא לאפשר יציאה לעבודה גם של נשים וגם של אותם גברים שלא יצאו לעבוד קודם.

שלום שמחון: כמובן שאנחנו נשים דגש גם על המגזר החרדי, שגם בו נמצא תהליך גדול ומשמעותי.

רוני בר-און: תודה רבה אדוני השר.

רוני בר-און: מר קדמי, בבקשה.

שרון קדמי: תודה רבה אדוני היושב ראש.

שרון קדמי: אני כמובן רוצה להצטרף ולחזק את דבריו של שר התעשייה.

שרון קדמי: אנחנו מקבלים בברכה את הדוח של המבקר.

שרון קדמי: אנחנו חושבים שמה שנכתב בו, אלה דברים נכונים ואנחנו מקווים שנצליח לתקן.

שרון קדמי: עכשיו אתחיל לפרט בדיוק מה אנחנו עושים.

שרון קדמי: בראש ובראשונה, למרות החלטת הממשלה על הקמת סוכנות ביצוע, בפועל הוקמה הסוכנות כמינהל בתוך המשרד.

שרון קדמי: אנחנו חושבים שזאת בעצם תקלה שצריכה להיות מתוקנת.

שרון קדמי: רצה המחוקק להקים סוכנות עצמאית, גמישה, זריזה, בעיקר על כל המערך הלוגיסטי-בירוקראטי שלה.

שרון קדמי: זה הוקם כגוף בתוך המשרד ואני לא אכנס עכשיו למחלוקות מול איזה חלקים בממשלה זה היה.

רוני בר-און: כן, אבל המחלוקות הסתיימו ברגע שהחלטת הממשלה עברה.

שרון קדמי: נכון.

רוני בר-און: זאת אומרת, החלטת הממשלה לא שונתה אלא פשוט לא מתקיימת.

שרון קדמי: היא לא מתקיימת בשל אותן מחלוקות עם נציבות שירות המדינה שלא מוכנה להקים זאת כסוכנות.

רוני בר-און: למה ראש הממשלה לא מחייב?

רוני בר-און: למה ראש הממשלה לא כופה על אורגן ממשלתי כמו נציגות שירות המדינה?

רוני בר-און: המחלוקות יכולות להיות עד לרגע קבלת ההחלטה.

רוני בר-און: אנחנו מכירים את זה וכולנו חווינו את זה.

רוני בר-און: כולנו או הפסדנו בבחירות או ניצחנו בבחירות.

רוני בר-און: ברגע שיש החלטת ממשלה, שבמקרה הספציפי הזה למתבונן מן הצד היא גם נכונה, כי אנחנו יודעים את ההבדל בין מה שעושים בתוך המשרד לבין מה שעושה סוכנות ביצוע, למה לא מפעילים את ראש הממשלה כדי שיכפה על נציבות שירות המדינה שתפעיל אורגן משלו?

שלום שמחון: אצל הגורמים במשרד הקודם בו עבדת, קרב ההתשה נמשך גם אחר כך.

רוני בר-און: אלה משחקים של גיוס כוח אדם.

רוני בר-און: כולנו מכירים את כל התורה.

רוני בר-און: כאן לא מדובר בכסף אלא רק גיוס אנשים כדי שיבצעו את העבודה ולא כל אלה שנפלטים לך כלא יוצלחים מכל מיני אגפים, מדורים, מחלקות אחרות במשרד.

רוני בר-און: מה שאתה מקים בתוך המשרד בנסיבות העניין, אתה, אני וקדמי יודעים שזאת החצר האחורית של משרד התעשייה כי הטובים לא יבואו לשם.

רוני בר-און: סוכנות ביצוע, זאת היכולת שלך להביא אנשים ראויים מבחוץ בלי כל התהליך הדיכוטומי הזה של נציבות שירות המדינה.

רוני בר-און: למה לא לשים את זה לראש הממשלה על השולחן?

שרון קדמי: ברשותך, אדוני היושב ראש, ראש הממשלה נדרש לסוגיה ויחד עם שר התעשייה ושר האוצר במסגרת החלטת הממשלה ששר התעשייה הזכיר, הסוכנות למעשה אמורה לקבל את הממד שהמחוקק והממשלה רצו בתחילת הדרך.

שרון קדמי: אני כולי תקווה שהחלטת הממשלה שהתקבלה אך זה מכבר, תיושם ככתבה וכלשונה.

רוני בר-און: פעם אחת שתקים את האורגן הצולע - ושרון, אתה יודע את זה לא פחות טוב ממני – ולא את האורגן הזה שכולנו רצינו של סוכנות הביצוע ושעליו החליטה הממשלה, לא יחליפו לך את הצולע בסוכנות ביצוע.

רוני בר-און: אז יותר טוב לא להקים את הארגון הצולע אלא להקים את סוכנות הביצוע כי אחרת אתה מנציח את התקלה הזאת.

שרון קדמי: זה בדיוק מה שאנחנו עושים.

שרון קדמי: כלומר, החלטת הממשלה אמורה בעצם לתקן את זה.

שרון קדמי: כמובן שבנושא הצעת החוק לעידוד פעילותם של עסקים קטנים ובינוניים, מתבצעת עבודת מטה סדורה שתיתן למעשה אחת ולתמיד הסבר חד חד-ערכי האומר מהו עסק קטן, איך מתייחסים לעסק קטן וכולי.

שרון קדמי: היום יש לכל משרד ולכל גורם בממשלה ומחוצה לו הגדרה אחרת לעסק קטן ובינוני, ובכלל זה למערכת שמחוץ לממשלה, דבר שיוצר כאוס לא מבוטל.

ליה שמטוב: אבל זה עוד מ-2007 וזה נמשך ונמשך.

ליה שמטוב: גם אני קיימתי ישיבה ואמרתי שאין הגדרה אחידה ובכל ישיבה אנחנו ממשיכים לומר זאת

רוני בר-און: חברת הכנסת שמטוב, חלק מתהליך התיקון זאת ההכרה של הגורם המוסמך שיש תקלה.

רוני בר-און: בינתיים התריע המבקר.

רוני בר-און: זה שמנכ"ל המשרד ביוזמתו מדבר על זה, זה חלק מתהליך התיקון.

רוני בר-און: תני לו לסיים ואולי במשפט הבא הוא יגיד לך מה הוא התחיל לעשות כדי לתקן את הבעיה הזאת.

שרון קדמי: אכן שר התעשייה התייחס לתזכיר החוק שמוכן בימים אלה ואני מניח שיוגש לכנסת בקרוב.

שרון קדמי: אני אשמח אם חברי הכנסת יעזרו לנו לקדם את החקיקה שבעצם תיתן פתרון.

מרינה סולודקין: אין חקיקה ממשלתית?

שרון קדמי: אבל הכנסת מחוקקת ולא אני.

מרינה סולודקין: בטח.

מרינה סולודקין: יותר מדי.

רוני בר-און: הוא מדבר על חקיקה ממשלתית ואני חושב שסביב העסקים הקטנים והבינוניים יש די קונצנזוס בכנסת.

רוני בר-און: יש קונצנזוס בכנסת.

רוני בר-און: אם אתם תאיצו את המחלקה של הייעוץ המשפטי אצלכם שעוסקת בחקיקה, חברי הכנסת שיושבים כאן - ואני אומר את זה על דעתם - נהיה הקטר שלכם.

רוני בר-און: אני מבטיח לך הבטחה אישית.

שרון קדמי: תודה רבה.

שרון קדמי: לגבי כוח האדם.

שרון קדמי: מתוך שבעת התקנים שהוקצו לסוכנות, חמישה אוישו.

שרון קדמי: שוב, באותו תהליך שאדוני היושב ראש מכיר היטב מתפקידיו כשר בממשלה ומהיכרותו את המערכות.

שרון קדמי: שני תקנים נוספים נמצאים בשלבי מכרז סופיים.

שרון קדמי: נכון, זה איטי, אבל אני רק יכול לברך כשזה יסתיים.

שרון קדמי: הייתי מאוד שמח אם הייתי מצליח לאייש משרות בתוך שלושה חודשים ולא בתוך שנה ושלושה חודשים.

שלום שמחון: היום מכרז לוקח כמעט שנה.

רוני בר-און: אנחנו נשתדל לאמץ את הפתרון של הדוח מאתמול לגבי משרות אמון.

רוני בר-און: אני אומר לך מידיעה אישית שהעניין הזה של נציבות שירות המדינה והמכרזים, זאת גזרה שהמנכ"לים והשרים לא יכולים לעמוד בה.

רוני בר-און: בתרבית הלא נורמאלית הזאת צומחת אחר כך כל התקנה הזאת של משרות האמון, מינויים מאחורה ומינויים מקדימה.

רוני בר-און: מתפנה משרה, הוא רוצה לראות בן אדם יושב והוא אומר שיבואו כולם, הוא רוצה לסיים בשלושה חודשים, אבל הוא תקוע עם זה 15 חודשים.

רוני בר-און: אני יודע את זה מהיכרות אישית את הדברים.

צבי ורטיקובסקי: זה הנושא הזה טעון ייעול ושיפור, אין חולקים.

רוני בר-און: הוא טעון גליוטינה.

רוני בר-און: הוא לא טעון ייעול ושיפור.

שלום שמחון: בחודש ינואר נכנסתי למשרד, יצאו שני מכרזים לתפקידים בכירים מאוד נחוצים למשרד – ולא אומר באיזה תפקידים מדובר – שיסתיימו בעוד חודשיים.

שלום שמחון: בדיוק שנה.

שרון קדמי: באשר לוועדת ההיגוי.

שרון קדמי: בראשית שנת 2011 הוקמה ועדת ההיגוי ומאז היא מתכנסת כל שלושה חודשים.

שרון קדמי: חשוב להזכיר שבוועדת ההיגוי חברים גם נציגי ציבור ועל מנת לאשר את אותם נציגי ציבור, הם צריכים לעבור הסדרי ניגוד עניינים וכולי.

שרון קדמי: גם כאן צריך את הזמן הנדרש כדי לאשר אותם.

שרון קדמי: הוועדה התחילה לעבוד.

שרון קדמי: באשר לתיאום הבין משרדי.

שרון קדמי: הסוכנות יצרה קשר עם כל משרדי הממשלה הרלוונטיים בתחום על מנת להביא לתיאום של תוכניות ויצירת סינרגיה.

שרון קדמי: בימים אלה אנחנו מתחילים לפעול בשיתוף בתוכנית סיוע להקמת עסקים על ידי נפגעי נפש.

שרון קדמי: באשר לרישוי עסקים, נושא אליו התייחסת אדוני היושב ראש.

שרון קדמי: אנחנו בהחלט במקום מביך ברשימה העולמית בכל מה שקשור לפתיחת עסקים והבירוקרטיה.

שרון קדמי: לשם כך הוקמה על ידי הממשלה ועדה, לפני למעלה משנה וחצי, ועדת ה-דויינג ביזנס.

רוני בר-און: לפני שנה וחצי הוקמה ועדה?

רוני בר-און: אני קיבלתי ועדה שהוקמה בראשות החשב הכללי.

רוני בר-און: אתה גם היית חלק מהדבר הזה כאשר היית יועץ של שר התשתיות הלאומיות.

שרון קדמי: נכון.

רוני בר-און: עד שנעשה דויינג ביזנס, הם צריכים לעשות משהו.

שרון קדמי: אתה צודק.

רוני בר-און: זה יפה מאוד כשמדברים על מדדי ה-OECD, הצל"שים שמקבלים שרים כאלה ושרים אחרים, יש ששמים אותם במגירה ויש שהולכים ומנופפים בזה מהבוקר עד הלילה למרות שלא היה להם חלק בזה, אבל אנחנו מכירים את התורה כולה.

רוני בר-און: בינתיים אומרים לך שחצי מהעסקים שנפתחים כאן כל שנה, נסגרים.

רוני בר-און: אם מרוויחים מזה שהעסקים נפתחים ונסגרים, תגידו שגם זה ענף משקי לפתוח ולסגור עסקים.

רוני בר-און: יש דבר ידוע.

רוני בר-און: לא כל עסק שפותחים מצליח, לא כל החלומות מתגשמים.

רוני בר-און: שאל אותי, אני אספר לך שלא כל החלומות מתגשמים, אבל חצי הוא מספר מפחיד.

שרון קדמי: אני מקווה שראש אגף התקציבים החדש במשרד האוצר ייקח את התפקיד שהותיר ראש האגף הקודם הותיר והוא ימשיך עם הוועדה הזאת.

שרון קדמי: לגבי שירות מילואים ועצמאים בשירות מילואים.

שרון קדמי: הסוכנות בוודאי ובוודאי מכירה בצרכים של עצמאים בשירות מילואים והיא נמצאת בקשר עם ועדת ההידברות של פורום המג"דים, המח"טים והטייסים במילואים.

רוני בר-און: ומה היא עושה?

רוני בר-און: מה היא עשתה?

רוני בר-און: מה התקדמנו בה?

שרון קדמי: אנחנו בוחנים הקלות למשרתי מילואים.

שרון קדמי: מצאנו הקלות לגבי תוכניות מיוחדות של הסוכנות למשרתי מילואים עצמאיים.

שרון קדמי: לגבי הקרן למפעלים במצוקה.

שרון קדמי: אם אני לא טועה, אתה כשר אוצר היית מי שהוציא את זה אל הפועל ולצערי הקרן הזאת עדיין נמצאת באותו מקום בו אתה עזבת אותה כשר אוצר.

שרון קדמי: מחלוקות לא פשוטות בין המדינה למעסיקים ולהסתדרות הביאו לכך שהם לא יכולים להיות שלושתם מסביב לשולחן.

שרון קדמי: הוחלט שהקרן הזאת תופעל רק על ידי הממשלה וכרגע המחלוקת פנים ממשלתית שאני מקווה שבימים הקרובים תוכרע בין משרד התעשייה למשרד האוצר לגבי ניהול הקרן, דבר שיאפשר למעשה את הניצול שלה.

שרון קדמי: האבסורד הוא שהמימון הדרוש מצוי אלא שפשוט צריך להסכים על מנגנון הפעלה ולצאת לדרך.

שרון קדמי: אני מניח שנמצא א הפתרון עם החשב הכללי כי אנחנו יודעים לשתף פעולה ולדבר.

צבי ורטיקובסקי: אנחנו צועדים ממחלוקת למחלוקת.

רוני בר-און: בכל אופן יש איזו בשורה כי אם השקיעו את הכסף שאני שמתי בקרן הזאת אז, היא בטח הכפילה את ההון העצמי שלה.

שרון קדמי: לגבי הקרן לעולה העצמאי.

שרון קדמי: אנחנו מכירים את הסוגיה אך על פי החוק הקרן אינה מצויה בסמכות משרדנו כלל וכלל.

שרון קדמי: אנחנו לא יכולים להתייחס לזה בשום צורה.

שרון קדמי: היינו שמחים, אבל אני לא סבור ששרת הקליטה תוותר.

רוני בר-און: נמצא כאן מישהו ממשרד הקליטה?

איריס הומינר: כן.

רוני בר-און: תכף נשמע אותך.

שרון קדמי: לגבי סוגיית המחשוב והאינטרנט.

שרון קדמי: ממש בימים אלה אנחנו מסיימים את תהליך האפיון.

שרון קדמי: מסד נתונים בכל הקשור לעסקים קטנים ובינוניים הוא משהו מהותי.

שרון קדמי: אתר המרשתת, אתר הסוכנות במרשתת, אני מקווה שעד סוף שנה זו יעלה לאוויר עם מסד נתונים כפי שנדרש.

שרון קדמי: ברשותך, אדוני היושב ראש, אני אעביר את רשות הדיבור למנהל הסוכנות, רן קיויתי.

רוני בר-און: מר קיויתי, בבקשה לא לחזור על דברים שאמרו השר והמנכ"ל.

רן קיויתי: אני אשתדל.

רן קיויתי: יש כאן מצגת על מבנה הסוכנות כיום ומה היא עושה.

רן קיויתי: התפקידים המרכזיים שלנו היום: אנחנו מפעילים תוכניות לפיתוח וקידום עסקים קטנים ובינוניים.

רן קיויתי: כמו שאמר המבקר, לא כל התוכניות האלה נמצאות בסמכות שלנו אלא חלק מהן כן ולגבי חלק אנחנו בדיונים עם משרדי ממשלה אחרים.

רוני בר-און: אנחנו יודעים מה אתם צריכים לעשות.

רוני בר-און: תגיד מה אתם עושים ומה עשיתם.

רוני בר-און: מה אתם צריכים לעשות, כולם כאן יודעים.

רן קיויתי: פתרונות אשראי.

רן קיויתי: הוקמה ועדת היגוי בראשות הסוכנות יחד עם משרד האוצר כדי לבחון את הנושא של האשראי הבנקאי והחוץ בנקאי.

רן קיויתי: אנחנו הולכים לתת כאן אשראי חדש לעסקים קטנים ובינוניים עם היקפי אשראי גבוהים ממה שניתן היום.

רן קיויתי: אנחנו פועלים להקטנת נטל בירוקרטי, יוצרים מאגר מידע לעסקים ופועלים לעריכת מחקרים וסקרים.

רן קיויתי: מבחינת כשלי שוק שאנחנו מכירים בהם העסקים הקטנים והבינוניים פועלים, זה כשל שוק בתחום הניהול, כשל שוק בתחום האשראי וההון וכשל שוק בתחום הבירוקרטיה הממשלתית ושם אנחנו רואים את הפעולות שלנו.

רן קיויתי: מבחינת הפעילות שלנו בתחום המקרו.

רן קיויתי: השר התייחס לנושא של מע"מ על בסיס מזומן.

רן קיויתי: באותה החלטה גם הכנסנו את הנושא של דמי אבטלה לעצמאים ואנחנו פועלים יחד עם לה"ב מול משרד האוצר.

רן קיויתי: אנחנו בונים בסיס מידע כולל לעסקים הקטנים והבינוניים בצורה מרושתת ומחוצה לה.

רן קיויתי: שיתוף פעולה עם גופים בין לאומיים כדי לראות דברים שקורים בעולם.

רן קיויתי: יש כל מיני מהלכים שקורים בעולם והם נוגעים לעסקים הקטנים והבינוניים ואנחנו רוצים לראות מה קורה ואיך אנחנו יכולים לעשות את אותו הדבר בארץ.

רן קיויתי: בתחום הייעוץ.

רן קיויתי: היה לנו מספר רב של תוכניות ייעוץ לעסקים וזה היה מאוד מבלבל.

רן קיויתי: ביטלנו את התוכניות האלה ויצרנו תוכנית אחת שנותנת ייעוץ לעסק בכל תחום שהוא.

רן קיויתי: העסק לא צריך לדעת באיזה תחום הוא צריך ייעוץ.

רן קיויתי: תוך שלושה ימים מגיע אליו מאבחן שבודק מה הצרכים שלו ונותן לו את הייעוץ בעלות מסובסדת של שישים שקלים לשעה במקום 400 ו-500 שקלים.

רן קיויתי: זה דבר שקיים כבר עכשיו.

רוני בר-און: יש מודל פרטי מאוד יפה שנקרא מט"י.

רן קיויתי: אני מממן אותו.

רוני בר-און: אני יודע שאתה מממן אותו, אבל לפעמים גם מה שאתה מממן, הממשלה יכולה להסתכל גם על הצלחות נוכחיות.

רוני בר-און: זה לא מזיק אפילו במשק ששואף בגדול להיות בולשביקי.

רוני בר-און: לפעמים אפשר ללמוד גם מהפירמות האזרחיות.

רוני בר-און: מט"י עובד כבר 15-20 שנים.

רוני בר-און: אני מכיר אותו עוד מהתקופה שלפני היותי איש פוליטי והוא עושה דברים באמת יפים.

רן קיויתי: מט"י, כל הפעולות שהוא מבצע, אלה פעולות שהוא מקבל הנחיות ממשרד התעשייה והן ממומנות על ידי משרד התעשייה.

רוני בר-און: אדרבה.

רוני בר-און: אם אתה גם משלם את זה וגם נותן לזה את הדאטה, למה במסגרת שלך אתה מתקשה לסדר?

רן קיויתי: תכף אני אגיע לזה.

אנסטסיה מיכאלי: אתה מדבר על ייעוץ ושם עושים את הייעוץ.

רן קיויתי: לא, הייעוץ הוא לא במט"י אבל תכף אני אגיע לזה.

רן קיויתי: זה חלק מהייעוץ שאנחנו לא עושים דרך מט"י.

רן קיויתי: הייעוץ לעסקים הגדולים יותר עם חמישה עובדים ומעלה, מעולם לא נעשה דרך מט"י וגם היום הוא לא נעשה דרך מט"י.

רן קיויתי: תכף אני אגיע לגופי השטח שלנו.

רן קיויתי: אנחנו עובדים עם החשב הכללי בנושא של קרנות מדינה המופעלות על ידי החשב הכללי ונמצאות תחת ועדת היגוי שהיא בראשותי.

רן קיויתי: יש קרן שאנחנו מפעלים, קרן מאגדים לשוק המקומי, קרן שנותנת מענקים לחברות שרוצות לבצע יצוא לשוק העולמי.

רן קיויתי: בקרן הזאת הם חייבים להתאגד לפחות ךחמש חברות שמשתפות פעולה ביניהן.

רן קיויתי: עכשיו אנחנו עובדים על תיקון ההוראה הזאת כדי לאפשר גם לעסק בודד שרוצה לפרוץ לשוק העולמי לגשת במסלול נוסף כאן.

רן קיויתי: הפעלנו לפני שנה קרן הלוואות לאנשים במגזר המיעוטים.

רן קיויתי: בעצם עשינו כאן שיתוף פעולה עם גוף פרטי שעובד, גוף שעבד עם הנשים הבדואיות בדרום והוא הצליח שם בצורה יפה מאוד.

רן קיויתי: הנשים האלו הצליחו להגדיל בצורה משמעותית את ההכנסות שלהן.

רן קיויתי: ראינו את המודל הזה והוא מודל טוב.

רן קיויתי: יחד אתם הצגנו הרחבה של המודל הזה לכלל הנשים הערביות במדינת ישראל.

רן קיויתי: המודל הזה כבר הורחב השנה לצפון ובשנה הבאה הוא יהיה כלל ארצי.

רן קיויתי: הקמת הסוכנות לעסקים קטנים.

רן קיויתי: לקחנו את כל הפעילות שהייתה ברשות לעסקים קטנים שהייתה עמותה ממשלתית שתוקצבה רק על ידי משרד התעשייה.

רן קיויתי: הפעילות הזאת עברה למימון מלא שלנו.

רן קיויתי: הכפלנו פי ארבע או חמש את התקציב שאנחנו נותנים לגופי השטח האלה לטובתה עסקים הקטנים והבינוניים.

רן קיויתי: הגופים האלה הם בעצם גופי השטח שפועלים בקרב העסקים הקטנים והבינוניים.

רן קיויתי: במהלך השנה הבאה נצא למכרז כי הגופים האלה עובדים אתנו בפטור ממכרז בסביבות עשרים שנים.

רן קיויתי: כאמור, במהלך השנה הבאה נצא למכרז לבחירת גופי שטח כאלה.

רן קיויתי: אלה הגופים שגם יחברו בינינו לבין הרשות המקומית ועוזרים לנו לתת את הפתרונות לרשות המקומית הספציפית בהתאם לצרכים שלה.

רן קיויתי: בכל התוכניות החדשות האלה מאז הקמת הסוכנות יש מדדי בקרה ומדדי הצלחה.

רן קיויתי: אחת התוכניות נקראת "יוזמים עסק" והיא תוכנית שלוקחת יזמים, או מובטלים או אנשים מאוכלוסיות מיוחדות.

רוני בר-און: אתה יכול לתת לנו דוגמה למדדי בקרה להצלחה?

רוני בר-און: דוגמה אחת קצרה.

רן קיויתי: כן.

רן קיויתי: התוכנית "יוזמים עסק" שאני מדבר עליה, מדד ההצלחה הוא כמה עסקים פותחים, כאשר המינימום שצריך להיפתח בתוכנית כזאת הוא חמישים אחוזים.

רן קיויתי: היום ברוב המקומות בארץ אנחנו עובדים על סביבות שישים אחוזים פתיחת עסקים.

רן קיויתי: זאת תוכנית חדשה ועוד לא נכנסנו למדדים של הישרדות עסקים, אבל הכוונה להכניס גם מדדים של הישרדות עסקים.

רן קיויתי: עסקים שעזרנו לפתוח אותם, אלה גם עסקים ששרדו.

רן קיויתי: בקרן לעסקים קטנים ובינוניים, מדד ההצלחה שקבענו הוא מספר המועסקים שהקרן מייצרת כתוצאה מהלוואות.

רן קיויתי: יש עוד הרבה מאוד תוכניות.

רן קיויתי: תוכניות של ייעוץ, מדד ההצלחה הוא אם הייעוץ הצליח והעסק מיישם את הייעוץ שהוא קיבל בעצמו, ולכל תוכנית ייצרנו מדד הצלחה.

רן קיויתי: חלק ממדדי ההצלחה, לדוגמה בנושא של הדרכות, אנחנו לא יודעים לומר בדיוק מה תיתן ההדרכה הזאת ומדד ההצלחה נקבע כשביעות רצון של בעלי העסקים מכך שההדרכה שהם קיבלו הייתה הדרכה אפקטיבית.

רן קיויתי: מבחינת גופי השטח.

רן קיויתי: הגופים האלה בעבר תוקצבו בעיקר על סחורות ולא על פעולות אלא אם הם קיבלו תקציבים ייחודיים.

רן קיויתי: אנחנו ביטלנו את המנגנון הזה והיום הם מתוקצבים באופן מלא על פעולות.

רן קיויתי: אנחנו רוצים לעודד אותם לבצע פעולות.

רן קיויתי: בעבר הם קיבלו כסף עבור שמונה הדרכות ומשמונה הדרכות ומעלה הם לא קיבלו כלום והיו צריכים ללכת לחפש מישהו אחר שיממן זאת, אבל היום כל הדרכה שמבוצעת ממומנת על ידי הסוכנות.

רן קיויתי: הגדלנו את התוכנית הזאת לתוכנית ארצית והשנה היא תטפל בכ-5,000 יזמים, ערבים, חרדים, מוגבלים ואנשים מכל השכבות.

רן קיויתי: הכנסנו תוכנית חדשה בה אנחנו עוזרים לעסקים לעשות תוכנית עסקית.

רן קיויתי: בדקנו וראינו שעסקים משלמים בשוק הפרטי בין 5,000 ל-20 אלף שקלים כדי לעשות תוכנית עסקית ולגשת לקרנות בערבות מדינה.

רן קיויתי: הרבה פעמים הם צריכים לשלם חלק ניכר ממה שהם יקבלו בסופו של דבר כהלוואה רק כדי לדעת איך לגשת.

רן קיויתי: החסם הזה של האשראי צריך להתייחס אליו מבחינתנו בשתי נקודות, לא רק בצד ההיצע איך לעזור שהבנקים יתנו את האשראי אלא צריך גם לדעת לעזור לבעלי העסקים לדעת לבקש את האשראי.

רן קיויתי: זאת תוכנית דומה לתוכנית שבוצעה בצרפת במהלך השנתיים האחרונות.

רוני בר-און: כמה פניות היו אליכם בתוכנית עליה אתה מדבר, על איך ניגשים לבנק על מנת לקבל את ההלוואה?

רוני בר-און: כמה תיקים פתחתם?

רן קיויתי: כרגע המספר הוא בסביבות אלף תוכניות כאלה.

רן קיויתי: המודל בנוי כך שאין מגבלה תקציבית.

רן קיויתי: כל עסק שיגיע לגופי השטח שלנו, יוכל לקבל.

רוני בר-און: אלף התיקים האלה שנפתחו אצלכם כדי לתת הדרכה למישהו בבקשת הלוואה, כמה הם מתוך התיקים שהלכו לבקש הלוואה בלי לעבור אצלך בנקודת התכנון?

רוני בר-און: על מה אנחנו מסתכלים כמקור להשוואה?

רן קיויתי: אנחנו היום טיפה בים.

רן קיויתי: העסקים שפונים לבנקים לבקש הלוואה, יש כל הזמן.

רן קיויתי: אנחנו צריכים לראות איך אנחנו מרחיבים את זה.

רוני בר-און: יש איזו דרך שאתם יכולים ברגולציה, כשבאים לקרנות האלה או לבנקים, שהבנק יגיד להם, לפני שהם מבקשים את ההלוואה, שלמשרד התעשייה יש מקום בו יסבירו להם איך מבקשים את ההלוואה כדי שהם יבקשו את ההלוואה המתאימה?

רוני בר-און: חשבתם על זה?

רן קיויתי: לא.

רוני בר-און: הפקיד של הבנק יגיד שהוא יכול לתת לו, אבל כדי שהוא יבין מה הוא צריך ומה הוא רוצה, שילך להתייעץ עם התעשייה, שילך להתייעץ עם התוכניות העסקיות של הסוכנות לעסקים קטנים ובינוניים.

רן קיויתי: לא עשינו את זה בתוכנית.

רוני בר-און: איך תגיע לזה?

רוני בר-און: פרסמת את זה?

רן קיויתי: אנחנו עכשיו בתהליך עם לפ"ם ולקראת סף השנה אמור להיות פרסום ארצי של כל התוכניות שלנו.

רוני בר-און: תחשוב על הרעיון שאמרתי לך.

רוני בר-און: זה עוזר גם לבנקים כי אנשים יבואו אליהם יותר מוכנים.

רוני בר-און: תגיד לבנק שיהיה על השולחן של הפקיד בבנק ברושור שלך שאומר שהוא יקבל ייעוץ חינם, שאותו אדם קודם ילך לראות את קיויתי שיסביר לו איך לסדר את ההלוואה.

שלום שמחון: צודק.

שלום שמחון: זה שם גם אותנו במקום אחר.

רן קיויתי: מקובל.

רן קיויתי: אני נפגש עם בנק הפועלים.

רוני בר-און: אל תחכה שהדברים יקרו לבד.

רן קיויתי: המנכ"ל כבר התייחס לממצאי ביקורת המדינה ואני לא אחזור על הדברים.

רוני בר-און: תודה.

רוני בר-און: סיימנו עם משרד התעשייה.

רוני בר-און: סיימנו עם הרשות לעסקים קטנים.

רוני בר-און: נעבור אל משרדי הממשלה, לפני שנלך למכונים ולארגונים.

רוני בר-און: משרד האוצר כאן?

עמית כהנא: כן.

רוני בר-און: מה יש לכם להגיד להגנתכם?

רוני בר-און: אני מודיע לכם שזה לא יתקבל.

רוני בר-און: אומרים שאתם תוקעים את כל העסק.

עמית כהנא: אני ממחלקת ערבויות מדינה בחשב הכללי ואני מייצג את הקרנות.

עמית כהנא: מבחינת משך הטיפול.

עמית כהנא: הכנסנו חברה פרטית נוספת שתתחרה בחברה הפרטית הקיימת וחייבנו את החברה הפרטית הקיימת למסגרת זמנים מצומצמת יותר.

רוברט טיבייב: למה לקחתם עוד חברה?

עמית כהנא: כדי לשפר את התחרות בין החברות ולהקטין את זמני הטיפול.

מרינה סולודקין: אתם בטוחים שזה משפר?

עמית כהנא: כן.

עמית כהנא: בשנת 2011 ירדנו מממוצע של 12 ל-6, זמני הטיפול של הבנקים ירדו מ-35 ל-21.

עמית כהנא: לעניין הביקורת השנייה על המלצות של תוכניות.

עמית כהנא: היום עסקים קטנים מגיעים לקרנות והם לא עונים לפעמים על אופציות של ייעוץ במשרד התעשייה, כפי שנאמר לפני כמה דקות.

עמית כהנא: אנחנו מחייבים את החברות הפרטיות אותן אנחנו מעסיקים להסביר להם, במיוחד לעסקים המתקשים, היכן יש תוכניות ייעוץ כדי שידעו על השירותים האחרים של הממשלה.

מרינה סולודקין: איפה הקרן לעסקים במצוקה?

מרינה סולודקין: זה לא אתם?

עמית כהנא: כן.

עמית כהנא: הביקורת הרביעית, לעניין הביקורת שאנחנו מבצעים ומעקב אחר תיקים שקיבלו הלוואות.

עמית כהנא: בהתאם להמלצות של מבקר המדינה חייבנו את הגופים המתאמים שלנו להשתמש בקביעות בשירותי מידע עסקי וחייבנו את הגופים לעשות ביקורות אצל כל הלווים שכרגע נמצאים בקשיים.

עמית כהנא: לעניין הכפילות של כל הקרנות בערבות מדינה, הקמנו מערכת שאנחנו מבקרים אותה כדי לוודא שאין כפל פעילויות כך שעובד אחד יכול לקבל סיוע רק מתוכנית אחת כל הזמן.

רוני בר-און: כמה כסף בסך הכול העמידה המדינה לכל קרנות הסיוע במה שנוגע לעסקים קטנים ובינוניים?

עמית כהנא: בתקציב בערבות נתנו כ-400 מיליון שקלים.

רוני בר-און: ממתי?

רוני בר-און: דבר אתי על תאריכים וסכומים.

עמית כהנא: ב-2003 יצא מכרז ראשון.

רוני בר-און: עזוב.

רוני בר-און: אתה מדבר אתי על ימי הביניים.

רוני בר-און: אנחנו מדברים על שנת 2008-2009.

רוני בר-און: כמה העמדתם מאז?

עמית כהנא: לעסקים בינוניים, 260 מיליון שקלים.

רוני בר-און: מה הסכום שיצא מהסכום הזה?

עמית כהנא: עד היום כ-230.

עמית כהנא: אני מתקן.

עמית כהנא: ה-260 מיליון שקלים זה כסף שהוא בטוחה בבנק.

עמית כהנא: הוא אפשר אשראי של כשני מיליארד.

עמית כהנא: עד היום יצא סכום של 1.7 מיליארד שקלים.

רוני בר-און: 1.7 מיליארד שקלים בוצעו?

עמית כהנא: מ-2009 עד היום.

עמית כהנא: כן.

עמית כהנא: לעסקים בינוניים.

עמית כהנא: לעסקים קטנים, בכל זמן נתון ניתן להעמיד עד כמעט שני מיליארד שקלים ועד היום יצא 1.9 מיליארד, משנת 2003 ועד היום.

רוני בר-און: אם אתה יכול לומר - ואני יודע שזה לא קל – בנפח, בווליום ולא במספרים של חברות, כמה מסך הבקשות אושר וכמה נדחה?

עמית כהנא: בעסקים קטנים, סך הכול את התהליך סיימו בהצלחה 53 אחוזים.

רוני בר-און: אתה מדבר על נפח הלוואות או על מספרי חברות?

עמית כהנא: על מספר חברות.

רוני בר-און: תענה לי קודם לגבי מספר חברות ואחר כך אני אשאל אותך לגבי ווליום כסף.

עמית כהנא: לגבי ווליום כסף קשה לי להגיד.

רוני בר-און: ידעתי שקשה.

רוני בר-און: תגיד לי במספר חברות.

עמית כהנא: 53 אחוזים קיבלו את ההלוואה.

רוני בר-און: כמה נדחו?

עמית כהנא: 47 אחוזים.

רוני בר-און: אין כרגע שום דבר בטיפול.

עמית כהנא: ישנם מספרים יחסית זניחים בקרן לעסקים קטנים.

עמית כהנא: מדובר עד היום על 13,300 בקשות.

עמית כהנא: כיום נמצאות כמה מאות בקשות בטיפול.

רוני בר-און: זאת אומרת, אתה אומר שאנחנו יודעים כמה התקבל, כמה קיבל אישור או קיבל דחייה.

רוני בר-און: 53 אחוזים ו-47 אחוזים.

רוני בר-און: אתם מרוצים מזה?

רוני בר-און: אם יש לו אינסנטיב שיעשו שימוש בכסף, הוא היה אומר שייקחו את הכול, ואם הוא אומר שזה סתם בזבוז של הכסף הזה, הוא יגיד לדחות את הכול.

רוני בר-און: הוא בנקאי של המשחק הזה.

רוני בר-און: אתה בעל העניין.

רוני בר-און: אתה יודע להגיד שאתה מרוצה מ-53-47 אחוזים?

שרון קדמי: בוא נתחיל מזה שאני מרוצה מהיקף האשראי.

רוני בר-און: בסדר, זה יפה מאוד.

רוני בר-און: על זה אני חושב שכולנו יכולים לומר.

שרון קדמי: מהאחוזים אנחנו מרוצים קצת פחות.

שרון קדמי: אני בטוח שגם בחשב הכללי מרוצים קצת פחות.

רוני בר-און: מישהו חושב איפה הבאג?

רן קיויתי: כן.

רן קיויתי: אנחנו בוועדת ההיגוי.

רן קיויתי: בנושא הזה של קרנות בערבות מדינה, עשינו בדיקה בין לאומית.

רן קיויתי: בגדול, הקרן בערבות מדינה לא פותרת בעיות אשראי לעסקים קטנים.

רוני בר-און: לא הבנת את השאלה שלי.

רוני בר-און: אם יבוא אליך ואליו מישהו ויאמר שהוא רוצה לפתוח חנות קרח לאסקימוסים, אתה לא מעוניין בעסק הזה והוא בטח לא מעוניין לתת לו כסף, אבל יש מקום שהוא יכול להיות לא מעוניין כי אולי העסק הוא ריסקי אבל אתה כן מעוניין כי אתה מעוניין שיהיו עסקים.

רן קיויתי: יש מקום כזה שהבנק לא מעוניין.

רן קיויתי: גם אם אני אתן לו עכשיו ערבות, הבנק לא ייתן הלוואה אבל לעומת זאת אנחנו כמדינה כן צריכים לתת לו הלוואה.

רן קיויתי: אנחנו כן מודעים לבעייתיות הזאת ופתרנו אותה עם הקרן אבל אנחנו מחפשים פתרונות אחרים.

רן קיויתי: הפתרונות האחרים יכולים להיות גם מנגנונים כאשר אנחנו חוברים לגופים אחרים, כמו קרן שמש.

רוני בר-און: שרון, אתה חייב לרשום לעצמך איפה האינטרס היזמי מתנגש עם הזהירות שהאוצר צריך להכתיב בעניין הזה.

רוני בר-און: זאת אומרת, בתחום הזה אתה צריך להיכנס לפעולה.

רוני בר-און: התפקיד שלך הוא להגן על העסקים הקטנים ובינוניים.

רוני בר-און: מכוח הגדרת התפקיד שלו הוא צריך להיות בונקריסט.

רוני בר-און: עד שהוא נכנס לשים את השני מיליארד, זה כבר עלה לו בבריאות ואני אומר לך את זה מידיעה אישית.

רוני בר-און: בצד השני הוא אומר שאתה צריך לדאוג לתעסוקה במדינת ישראל.

רוני בר-און: הוא צריך לדאוג לזה רק במקרו כדי שהוא יוכל לספר כמה שיאים יש לו באבטלה, בהשתתפות בעבודה וכל הדברים האלה.

רוני בר-און: סיימת?

עמית כהנא: סיימתי להציג את התגובות לביקורת מבקר המדינה.

רוני בר-און: יש לך עוד משהו שאתה רוצה לדבר עליו?

עמית כהנא: לא.

רוני בר-און: גם אתה רוצה להתייחס?

יונתן רזניק: כן.

יונתן רזניק: יונתן רזניק, רפרנט משרדים כלכליים באגף החשב הכללי.

יונתן רזניק: למעשה המנכ"ל כבר הסביר את השתלשלות העניינים שנוגעים להקמת הקרן למפעלים במצוקה.

יונתן רזניק: אנחנו מקווים שבתקופה הקרובה מאוד אנחנו נצליח למצוא איזשהו מתווה שמוסכם גם על משרד האוצר וגם על משרד התעשייה כדי שהקרן הזאת תצא לדרך.

שרון קדמי: אנחנו יודעים מה המחלוקות וזאת כבר התקדמות.

שרון קדמי: במקרה היום אני גם נפגש עם סגן החשב הכללי שאמון על הנושא.

רוני בר-און: בפעם הבאה שניפגש עם כל הפורום הזה, לא תעבור שנה וחצי מאז הדוח אלא שלושה חודשים.

רוני בר-און: תוך שלושה חודשים נדע אם הם עובדים או לא.

רוני בר-און: המשרד לקליטת העלייה.

איריס הומינר: אני מנהלת אגף יזמות במשרד הקליטה.

איריס הומינר: הנושא של יזמות עסקית הוא אחד הנושאים המשמעותיים ביותר של משרד הקליטה.

איריס הומינר: אנחנו בהקשר הזה רואים הרבה נחת.

איריס הומינר: הנושא יזמות וקליטת עלייה יוצר איזושהי נוסחה מנצחת בהקשר הזה מאחר שמדובר בעולים שאמנם בשנים האחרונות יש שינוי של הרכב אוכלוסיית העולים ואז גם המנטליות העסקית קצת משתנה.

איריס הומינר: בעיקרון אנחנו מסייעים לעולים עשר שנים מיום עלייתם ומסייעים לתושבים חוזרים למשך שלוש שנים מיום החזרה.

איריס הומינר: ברמה העקרונית אנחנו בעצם משנים אדפטציה וכל הזמן מתאימים את עצמנו לצורכי העולים.

איריס הומינר: כידוע, הנושא של היזמות, כמו שאמרתי, הוא אחד הנושאים המשמעותיים ביותר והופכים להיות אחד ממרכיבי מעודדי העלייה הגדולים ביותר.

איריס הומינר: כל מה ששינינו בנושא חוק המיסוי, משרד הקליטה הוביל את מהלך החקיקה הזאת.

רוני בר-און: מה היה השינוי במיסוי?

איריס הומינר: משרד הקליטה יזם יחד עם רשות המסים חוק שנותן פטור למשך עשר שנים לבעלי עסקים.

איריס הומינר: זה בא מתוך צורך אותו ראינו.

רוני בר-און: זה נוגע לעולים שמעניינים אותנו בעסקים קטנים או זה נוגע למיליונרים?

איריס הומינר: אני אסביר.

רוני בר-און: יש לי בקשה.

רוני בר-און: אנחנו לא בונים את מדינת ישראל ולא צריכים הצהרות.

רוני בר-און: אני רוצה לדעת מה עושה משרד הקליטה באותו עניין של קרן לעולה עצמאי במשרד לקליטת העלייה ולא את כל החזון של משרד הקליטה.

רוני בר-און: לזה יש חדר אחר יותר יפה ויותר מפואר, ובו דנים במשרד הקליטה.

רוני בר-און: אני רוצה לדעת מה עושה קרן לעולה עצמאי במשרד לקליטת העלייה ולמה הבנק המלווה, מלווה משנת 1981 ולא בודקים אולי הוא לא טוב, אולי צריך מכרז, אולי צריך להחליף אותו.

איריס הומינר: אני אסביר.

איריס הומינר: נעסוק רק בזה.

איריס הומינר: בהקשר הזה של הקרן לעולה העצמאי, אנחנו מדברים על קרן שמופעלת למעלה משלושים שנים.

איריס הומינר: בזמנו היו שלושה בנקים שטיפלו בקרן אבל שני בנקים יצאו וכרגע משרד הקליטה מפעיל, יחד עם משרד האוצר, את הקרן לעולה העצמי ביחד עם בנק הפועלים.

איריס הומינר: אנחנו נמצאים עכשיו בתהליך של מכרז וכרגע מתקיימת ועדה יחד עם משרד האוצר.

רוני בר-און: עד כאן בעניין הבנק.

רוני בר-און: קיבלתי.

רוני בר-און: תודה.

רוני בר-און: תמשיכי ותאמרי מה אתם עושים למען העולים.

רוני בר-און: מה הביצועים של הקרן הזאת.

רוני בר-און: כמה הלוואות נתתם בשנת 2010, בשנת 2009, כמה הספקתם לתת בשנת 2011.

רוני בר-און: דברי במספרים ובווליום של הלוואות.

מרינה סולודקין: הם עושים הרבה.

רוני בר-און: מצוין.

רוני בר-און: אני רוצה לדעת.

רוני בר-און: אני שמח שאת אומרת את זה.

רוני בר-און: חשבתי שהתלונות הן שלך, אבל אם את מרוצה, הכול בסדר.

מרינה סולודקין: אני אומרת שהם דווקא עושים.

איריס הומינר: בנושא הקרן, אנחנו כרגע בשלבים של העלאת הקרן.

איריס הומינר: כיום גובה הסכום הוא עד מאה אלף שקלים.

רוני בר-און: פר הלוואה.

איריס הומינר: נכון.

רוני בר-און: כמה מחזיק הנוסטרו שלכם?

רוני בר-און: כמה כסף יש לכם לתת?

איריס הומינר: הקרן היא יחסית מאוד מצומצמת.

איריס הומינר: כרגע יחד עם משרד האוצר נמצאים בתהליך.

רוברט טיבייב: כמה קיבלו עד היום?

איריס הומינר: עד היום, מרגע הפעלת הקרן, אנחנו מדברים על קרוב ל-15 אלף הלוואות שנתן משרד הקליטה.

רוני בר-און: משנת 1981.

איריס הומינר: כן.

איריס הומינר: בשנים הקודמות הקרן הייתה הרבה יותר גבוהה.

איריס הומינר: לצערנו קוצצנו בצורה מאוד משמעותית.

איריס הומינר: בשנה שעברה נתנו 250 הלוואות.

איריס הומינר: בסך הכול ההלוואות ניתנו בסכום של 15 מיליון שקלים.

רוני בר-און: ל-250 הלוואות.

איריס הומינר: נכון.

איריס הומינר: הצורך בשטח הוא הרבה יותר גבוה.

איריס הומינר: אם היינו מקבלים בתקציב יותר, עלות הכסף הייתה יותר גבוהה, כמובן שגם היה מימוש יותר גבוה של ההלוואה.

רוברט טיבייב: כל עולה יכול לקבל את ההלוואה?

איריס הומינר: אני אסביר.

איריס הומינר: בהקשר הזה אני אסביר את התהליך.

איריס הומינר: כדי לסייע, מאחר שיש כאן צורך אמיתי, גם של מנטליות עסקית וגם האלמנט של השפה שגם הוא בעייתי, כדי ליצור את האלמנט של סיוע לאנשי עסקים, מאחר שאנחנו יודעים שזה אחד הצרכים התעסוקתיים הכי משמעותיים והכי מתאימים לעולים, לצורך כך המשרד מפעיל סיוע מלא, כל מה ששייך לייעוץ אישי, אנחנו מצמידים 25 שעות באמצעות המט"י שצוין כאן והוא זה שזה במכרז.

איריס הומינר: הם בעצם מפעילים לנו את כל התהליך ויש הרבה דברים יפהפיים לראות.

רוברט טיבייב: זה לא מעניין.

ליה שמטוב: למה זה לא מעניין?

רוני בר-און: יכול להיות שאותך זה לא מעניין, אבל אותה זה כן מעניין.

רוני בר-און: יש לי בקשה.

רוני בר-און: זמננו קצר והמלאכה מרובה.

רוני בר-און: אני באמת מבקש להתייחס.

רוני בר-און: נשאלת שאלה ואמרת שנתתם 15 מיליון ל-250 הלוואות.

רוני בר-און: זה אומר סדר גודל של 60-65 אלף שקלים להלוואה.

איריס הומינר: נכון.

איריס הומינר: ממוצע.

רוני בר-און: אתם רוצים לשאול שאלות?

ליה שמטוב: אני בדקתי את הנושא של משרד הקליטה וגם את הנושא של קרנות אחרות שנותנות לאו דווקא לעולים חדשים.

ליה שמטוב: במשרד הקליטה התקציב הוא קטן והוא נותן כמה שהם יכול.

רוברט טיבייב: משרד הקליטה עובד בסדר גמור והכל טוב ויפה.

רוני בר-און: אני יכול לשאול אתכם שאלה?

רוני בר-און: אני לא שואל אותה אלא אתכם, החברים שלי שמכירים את הדיסציפלינה של העולים יותר טוב מכולם.

רוני בר-און: אם העובדה היא שזה שוכב במשרד הקליטה ובמשך כמעט שלושים שנים מה שעשו זה מתן 250 הלוואות בסכום של 15 מיליון שקלים, למה זה צריך להיות שם?

רוברט טיבייב: זאת בדיוק השאלה.

רוני בר-און: תמיד אתם שואלים למה הגטו הזה.

רוני בר-און: אם זה היה בסוכנות הזאת?

ליה שמטוב: הם לא היו מקבלים.

איריס הומינר: כל העולים שפנו, קיבלו.

איריס הומינר: ארבעה אחוזים שהם עולים קיבלו.

ליה שמטוב: הם מקבלים את הגרושים האלה במשרד הקליטה וממאה אחוזים שמקבלים את ההלוואה, אולי שלושה-ארבעה אחוזים לא מחזירים אותה.

ליה שמטוב: כל השאר מחזירים אותה.

רוני בר-און: אולי הם לא מקבלים כי יש מה שנקרא משרד פרללי, משרד מקביל.

רוני בר-און: אם הייתה כתובת אחת כמו למשל משרד הפנים, לא אומרים לעולים ללכת למשרד לקליטת העלייה לענייני משרד הפנים שלו, אז יכול להיות שהיה כאן פתרון.

רוני בר-און: אני לא יודע, אבל אני שואל.

רוני בר-און: אני לא מכיר, אבל אתם מכירים.

ליה שמטוב: אתה אמרת נכון.

ליה שמטוב: בכל בנק צריכה להיות חוברת ובחוברת משרד התעשייה צריך לכתוב בדיוק את הפרטים, אבל היום זה לא קיים.

ליה שמטוב: היום, אם אני יותר מעשר שנים בארץ או אני לא עולה חדשה, או כן עולה חדשה ונמצאת כאן יותר מעשר שנים, אם אני מגיעה לבנק, אני לא יכולה לקבל הלוואה.

ליה שמטוב: כאן אין בירוקרטיה אלא עולים חדשים שרוצים לקבל, הם זכאים ועומדים בכל הקריטריונים.

ליה שמטוב: אתם צריכים ללמוד ממשרד הקליטה איך לעבוד.

רוברט טיבייב: צריך ללמוד על הפעולות של משרד הקליטה בשנתיים האחרונות.

ליה שמטוב: תראו כמה אחוזים לא החזירו את ההלוואות.

רוני בר-און: רוברט, בבקשה.

רוברט טיבייב: כמה שאלות.

רוברט טיבייב: 250 אנשים, יש הגדרות?

איריס הומינר: ודאי.

רוברט טיבייב: כמו שם משפחה?

ליה שמטוב: יש קריטריונים.

רוברט טיבייב: אני מסכים שסופה לנדבר היא בסדר גמור.

ליה שמטוב: אני בדקתי את הנושא.

ליה שמטוב: התחלתי בקדנציה הזאת לעסוק בעסקים הקטנים ולכן בדקתי את הנושא.

רוברט טיבייב: מה סוג העסקים עבורם לקחו אנשים את ההלוואות?

איריס הומינר: יש קריטריונים מאוד מאוד מוגדרים.

איריס הומינר: ברגע שהוא עומד בקריטריונים כעולה או תושב חוזר, הוא בעצם עובר בדיקת כדאיות שמשרד הקליטה מממן את כולה.

רוברט טיבייב: מה זה בדיקת כדאיות?

איריס הומינר: הוא יושב עם יועץ עסקי, הוא בודק את הרעיון העסקי.

רוברט טיבייב: משרד הקליטה בודק אותו?

איריס הומינר: כן, באמצעות.

רוברט טיבייב: אומרים שאתם עובדים לפי הגדרות של משרד התעשייה.

איריס הומינר: אני מספרת על משרד הקליטה.

איריס הומינר: המטרה שלנו היא לקדם את העולים שהם הלקוחות שלנו.

איריס הומינר: אמרתי שיש לנו קריטריונים כדי לתת הלוואה לעולים.

רוברט טיבייב: לפי ההגדרה של מט"י.

איריס הומינר: לא, לפי ההגדרה של משרד הקליטה.

איריס הומינר: הוא צריך לעמוד קודם כל בקריטריונים.

איריס הומינר: בודקים לו את הזכאות ואחר כך מעבירים אותו בדיקת ייתכנות.

איריס הומינר: כותבים לו תוכנית עסקית שגם המשרד בודק אותה ואותה מעבירים לקרן.

טלי בוהדנה: אני המבקרת הפנימית של משרד הקליטה ונציבת תלונות הציבור.

טלי בוהדנה: אנחנו בדקנו את כל הנושא שהועלה בדוח מבקר המדינה.

טלי בוהדנה: בדוח מבקר המדינה צוין פרט אחד בהקשר של המשרד שלנו שבאמת לא התבצע וזה נושא שבדוח הביקורת הפנימית אנחנו העלינו כבר בשנת 2009 ואמרנו שכבר תקופה ארוכה המשרד עובד יחד עם משרד האוצר עם בנק אחד ולכן יש לפתוח את זה למכרז חדש.

טלי בוהדנה: המשרד בימים אלה מתקן את הליקוי למרות שהליקוי שייך יותר לאוצר כי האוצר הוא זה שלמעשה מוביל את כל המהלך.

טלי בוהדנה: לעניין הסוגיה של העסקים.

טלי בוהדנה: שרת הקליטה הזמינה את כבוד המבקר בכבודו ובעצמו לסיור של עסקים בצפון, סיור שנועד לנושאים נוספים אבל בין היתר גם לנושא העסקים.

טלי בוהדנה: ברגע שהוא ישב בעסק זעיר של גן ילדים, הוא ראה משפחה שלמעשה באה בלי כלום, הגיעה לתחתית ורצתה אפילו לעזוב את הארץ אבל הרימה עסק ומעסיקה כ-10 ישראלים ותיקים, והוא אמר שצריך לתת לנו ציון לשבח.

רוני בר-און: יישר כוח.

רוני בר-און: הנה, אני נותן לכם במקומו.

רוני בר-און: כל הכבוד.

רוני בר-און: תבורכו.

טלי בוהדנה: בדוח הביקורת הפנימית אנחנו לא מצאנו לנכון לראות כבזבוז כספי הציבור את כל המכלול הזה של הקמת עסקים ואת הנישה בתוך משרד הקליטה.

טלי בוהדנה: למעשה האגף עצמו מאבחן את הצרכים של כל עולה יחד עם בני משפחתו ומציע לו הצעות.

טלי בוהדנה: היתרון כאן הוא שאנחנו בראש ובראשונה משרד חברתי .

רוני בר-און: תודה רבה לך.

רוני בר-און: אני מאוד מודה לך על הדברים.

רוני בר-און: משרד התיירות.

ואיל כיוף: להסביר מה המשרד עושה בכל התחומים?

רוני בר-און: יש טענה והיא כפולה.

רוני בר-און: הביקורת העלתה טענה שהעסקים הקטנים והבינוניים, גם בתיירות, לא מקבלים את השירות שמצופה לקבל מארגוני שלטון.

רוני בר-און: אנחנו שומעים את שר התעשייה ואת המנכ"ל שלו והוא אחראי במקרו גם על הדברים שלמטה במיקרו והם זוחלים לתוך המשרד שלך, זה אומר שלא זו בלבד שהמשרד לא נותן שירות לעסקים הקטנים והבינוניים בתחום עליו אתה מופקד אלא שאתה גם לא עובד אתו כמתכלל של כלל המשרדים העסקיים והכלכליים במשק כדי לקדם את האינטרסים.

רוני בר-און: חוץ מזה, אני לא צריך ממך שום דבר.

ואיל כיוף: אני יכול לומר שהמשרד פועל במסגרת חממות תיירות.

ואיל כיוף: יש לנו 16 חממות תיירות בארץ.

ואיל כיוף: השותפים שלנו בחממות התיירות הם משרד החקלאות, הרשות לפיתוח הגליל והנגב, ומשרד התיירות.

ואיל כיוף: מי שמרכז את החממות האלה, זה המט"י שהיא למעשה הזרוע הארוכה שלנו במחוזות.

ואיל כיוף: יזמים מגיעים לחממה ומציגים את הרעיונות שלהם להקמת עסקים קטנים.

ואיל כיוף: אם אנחנו רואים שיש ייתכנות להקמת העסק התיירותי הקטן, אנחנו מקצים לו שעות ייעוץ, עד מאה שעות.

ואיל כיוף: אנחנו עושים את זה בערך ל-500 פרויקטים בשנה.

ואיל כיוף: אנחנו מתקצבים את זה בשמונה מיליון שקלים בשנה, אבל כמובן הסכום משתנה משנה לשנה.

רוני בר-און: הייעוץ הוא בסך של שמונה מיליון שקלים.

ואיל כיוף: כן.

רוני בר-און: לא הסיוע הכספי.

ואיל כיוף: לא.

ואיל כיוף: הסיוע הכספי הוא מסלול אחר בו אנחנו נותנים מענקים להקמת עסקים קטנים בתיירות.

רוני בר-און: אתה יודע להגיד כמה עסקים קטנים בתיירות נפתחו בשנה וחצי האחרונות, כמה נסגרו ולכמה סייעתם כספית?

ואיל כיוף: אנחנו עובדים על פי החלטות ממשלה.

ואיל כיוף: היום אנחנו פועלים בנגב, מקו 115 רוחב דרומה, שזה חוק הנגב.

ואיל כיוף: אנחנו מעניקים שם סיוע.

רוני בר-און: זה אשקלן-ערד?

ואיל כיוף: זה פחות או יותר קריית גת.

רוני בר-און: הרחבתם.

רוני בר-און: העליתם את זה צפונה.

ואיל כיוף: זה חוק הנגב.

ואיל כיוף: כל עסק תיירותי שיקום במרחב הזה, הוא יקבל שלושים אחוזים מענק מסך ההשקעה שלו.

ואיל כיוף: בנוסף לזה לצימרים אנחנו מעניקים 24 אחוזים כדי לעודד את פיתוח התיירות בנגב.

שלום שמחון: רק בנגב?

ואיל כיוף: החלטת הממשלה האחרונה היא לגבי הנגב והשותפים שלנו בפרויקט הספציפי הזה הוא משרד נגב וגליל.

ואיל כיוף: משנת 2007 עד 2013 אנחנו פועלים במגזר הדרוזי בנוסף לנצרת ושפרעם, שגם אלה שתי החלטות ממשלה אותן אנחנו מיישמים.

ואיל כיוף: גם שם, כל יזם בישובים הדרוזים – נצרת ושפרעם – יכול לקבל גם שלושים אחוזים מענק להקמת עסק קטן ועוד 24 אחוזים להקמת צימרים.

רוני בר-און: שאלתי לגבי מספרים.

רוני בר-און: כמה עסקים ובאיזה ווליום אשראי המשרד סייע לעסקים קטנים בשנה וחצי האחרונות.

רוני בר-און: אתה יודע לומר?

ואיל כיוף: כן.

ואיל כיוף: אני אתחיל מהמגזר הדרוזי.

ואיל כיוף: התחייבנו בערך לשבעה מיליון שקלים.

רוני בר-און: אני מדבר אתך על המשרד.

רוני בר-און: אני לא יכול לעשות את המצרפים האלה ואני לא עוסק רק במשרד שלך.

רוני בר-און: אני שואל לגבי משרד התיירות, בשנת 2010 ובמחצית הראשונה של 2011, כמה עסקים קטנים כאלה שעברו ברדאר שלכם נפתחו והאם נתתם כסף לסיוע ולא לייעוץ.

רוני בר-און: לגבי ייעוץ, שמעתי שנתתם שמונה מיליון שקלים בשנה.

רוני בר-און: אני לא יודע לומר אם זה טוב או מספיק וכרגע אני לא מתעסק בזה.

רוני בר-און: לגבי מתן כסף כסיוע לפתיחת עסק בענף התיירות, אתה יודע לומר לי?

ואיל כיוף: כן.

ואיל כיוף: בסך הכול בשנת 2010 סייענו להקמת בערך 400 עסקים.

רוני בר-און: יפה.

ואיל כיוף: כאן אני צריך לעשות הפרדה כי אם אתה קורא לצימר עסק קטן, זה יותר.

רוני בר-און: 400 עסקים.

רוני בר-און: בכמה כסף ובכמה אשראי סייעתם?

ואיל כיוף: אנחנו לא מעמידים אשראי אלא נותנים מענקים בלבד.

רוני בר-און: כמה מענקים?

ואיל כיוף: סדר גודל של 8 מיליון שקלים למענקים אבל יש עוד מסלולים שהם הכשרת כוח אדם וקורסים שאנחנו עושים.

רוני בר-און: יש לך תלונה נגד מישהו?

רוני בר-און: האוצר לא בסדר?

רוני בר-און: משרד התעשייה לא בסדר?

רוני בר-און: אני לא בסדר?

רוני בר-און: תגיד.

ואיל כיוף: לטענות שהשמעת בהתחלה.

ואיל כיוף: פעם ראשונה אנחנו שומעים שאנחנו לא נותנים מספיק.

רוני בר-און: אז אני לא בסדר.

ואיל כיוף: המנכ"ל אמר שאין לנו ממשק עם משרד החקלאות בכפל מענקים או בכפל סיוע.

ואיל כיוף: הוא אישר אותנו כשותף בחממה ואמרתי שלמעשה הוא הזרוע של הרשות.

רוני בר-און: אתה לא מרגיש שיותר מדיי טבחים מסתובבים במטבח שלך?

ואיל כיוף: לא.

ואיל כיוף: לעסקים תיירותיים צריך לתת.

ואיל כיוף: השותף שלנו הוא פיתוח הכפר במשרד החקלאות שעושה עבודה נהדרת בשילוב החקלאות בתיירות וכמובן משרד נגב וגליל.

רוני בר-און: תודה רבה.

רוני בר-און: משרד החקלאות כאן?

רוני בר-און: לא.

רוני בר-און: משרד המשפטים כאן.

שלום שמחון: אם אפשר, הערה.

שלום שמחון: דווקא עם משרד החקלאות שיתוף הפעולה שלנו הולך וצומח.

רוני בר-און: מפתיע למה.

שלום שמחון: אני מציין את זה לפרוטוקול.

רוני בר-און: זה שאתה מגן על הבית, זה חשוב מאוד.

רוני בר-און: בית לא עוזבים.

רוני בר-און: מה מידת שיתוף הפעולה שלך עם משרד המשפטים?

שלום שמחון: מצוין.

בועז גדנסקי: אנחנו הוזמנו לישיבה, אבל אין לי משהו מיוחד להוסיף.

רוני בר-און: כמה שנים אתם תעכבו את היוזמה של משרד התעשייה בעניין החוק שמתרקם?

רוני בר-און: אם הוא אמר שזה יהיה במושב החורף הזה, אם זה היה תלוי בכם, זה יגיע בעוד עשר שנים או לא?

בועז גדנסקי: להפך.

בועז גדנסקי: ברור שגורמי המקצוע שצריכים לדבר כאן זאת הלשכה המשפטית של משרד התעשייה.

בועז גדנסקי: ברגע שיעבירו לנו את החוק, אין לנו התנגדות.

רוני בר-און: אתם לא תעכבו אותו עד שזה יגיע אליכם, אבל כשזה יגיע אליכם, תתקעו אותו.

בועז גדנסקי: אין לנו שום עניין לעכב אותו.

בועז גדנסקי: אנחנו מחכים לגורמי המשרד.

רוני בר-און: אנחנו רושמים לפנינו כוועדה לענייני ביקורת המדינה שאתה מתחייב בשם מחלקת ייעוץ וחקיקה במשרד המשפטים להתכייל באופן מלא להתחייבות מנכ"ל משרד התמ"ת שהחוק מגיע לחקיקה בכנסת עד סוף מושב החורף.

בועז גדנסקי: כרגע עוד לא קיבלנו הצעת חוק.

שלום שמחון: אתה יכול להתחייב כי ממילא זה על שולחנו של אבי ליכט.

בועז גדנסקי: אני מהמחלקה של אבי ליכט.

רוני בר-און: אתה רוצה את החוק או לא רוצה אותו?

רוני בר-און: אם אתה לא רוצה, תגיד ואני אסדר שהוא יעכב אותו.

שלום שמחון: אני רוצה את החוק.

רוני בר-און: אתה לא תבוא לכאן בעוד שלושה חודשים ותגיד לי שמשרד המשפטים תוקע אותך.

רוני בר-און: הוא התחייב לעבוד אתך.

רוני בר-און: שמעת.

רוני בר-און: זה אבי ליכט.

בועז גדנסקי: לכאורה מי שצריך באמת לטפל, זאת הנציגות המשפטית של משרד התמ"ת שהיא הגורם המקצועי בעניין.

רוני בר-און: אנחנו רוצים חוקים ולא עצות.

רוני בר-און: אתה מייעוץ וחקיקה, ואני מדבר על הפן החקיקתי.

רוני בר-און: לגבי עצות, יש לי חדר מלא עצות.

רוני בר-און: אני רוצה כאן חוק.

יעקב לוזון: אני יעקב לוזון מנציבות שירות המדינה.

יעקב לוזון: קראת לנו ארגון צולע.

רוני בר-און: לא, לא אמרתי ארגון צולע.

רוני בר-און: בנושא של המכרזים, העסק צולע.

רוני בר-און: אתה מסכים אתי שאם שר ומנכ"ל אומרים שלוקח להם שנה-15 חודשים לאכלס משרה שהתפנתה כי לא נגמרים המכרזים, תסכים אתי שהעסק צולע.

יעקב לוזון: האמת היא שהסיבות הן יותר במשרד התמ"ת אבל אני לא רוצה להיכנס לזה.

יעקב לוזון: אני רוצה להתייחס לנקודה שהעלית לגבי סוכנות ביצוע ולומר את הדבר הבא.

רוני בר-און: קראתי ארגון צולע, אבל לא לכם.

רוני בר-און: מישהו מבקש להקים סוכנות ביצוע, הוא אומר שאם תסדרו את זה אצלי במשרד, זה יהיה ארגון צולע כי אז גיוס כוח האדם לוקח לו 15 חודשים וגם אז הוא לא מקבל את מה שהוא רוצה.

רוני בר-און: כשאני עושה סוכנות ביצוע, אני יודע להביא את האנשים אותם אני רוצה, אני יודע לשלם להם את המשכורת, לא זאת שמגיעה להם אבל משהו שמתקרב למה שמגיע להם כדי לפתות אותם לבוא אלי ואני לא כבול לכל הכללים הנוקשים האלה של העסקה בתחום שירות המדינה.

רוני בר-און: לזה התכוונתי בארגון צולע ולא לנציבות.

יעקב לוזון: יש לנו נציב חדש, משה דיין.

יעקב לוזון: היום הוא מוביל את כנס המנכ"לים ולכן הוא לא נמצא כאן.

יעקב לוזון: לגבי העניין הזה של סוכנות ביצוע, הדבר היחידי שאני יכול לומר זה שאני מביא את הדברים כפי שהם.

יעקב לוזון: אנחנו נדון בנושא הזה ולדעתי ניתן תשובה.

יעקב לוזון: נציבות שירות המדינה לא תהיה הגורם המכשיל בעניין הזה.

רוני בר-און: השר עסוק בעניינים חשובים, הוא מתנצל ואני משחרר אותו לעיסוקיו החשובים.

יעקב לוזון: אני אומר שיש לנו נציב חדש, משה דיין שנמצא כיום בכנס המנכ"לים אותו הוא מוביל ולכן הוא לא הגיע.

יעקב לוזון: תוך כדי הדיון שלחתי הודעה וקיבלתי תשובה שהוא ייקח את זה על עצמו, ילמד את הנושא מקרוב ונציבות שירות המדינה לא תהיה הגורם המכשיל הזה של סוכנות ביצוע.

שרון קדמי: אני כבר הנחיתי את מנהל הסוכנות להכין פנייה לנציב שירות המדינה.

רוני בר-און: נציב שירות המדינה יהיה מליץ היושר שלכם כי אני בטוח שהוא מבין את ההבדל בין מה שבתוך המשרד לבין סוכנות ביצוע עצמאית.

רוני בר-און: כאן חבל לדקדק בקטנות וליפול בגדולות.

יעקב לוזון: חד משמעית, נכון.

רוני בר-און: משרד ראש הממשלה כאן?

סמי ליאני: כן.

סמי ליאני: סמי ליאני, מנהל האגף לפיתוח כלכלי ברשות לפיתוח כלכלי במשרד ראש הממשלה, במגזר המיעוטים.

סמי ליאני: להבדיל מהמשרדים האחרים, אני יכול לומר שאנחנו עובדים בשיתוף פעולה מלא וטוב עם האגפים השונים במשרד התמ"ת ובמיוחד עם הסוכנות לעסקים קטנים.

סמי ליאני: הנושא הזה הולך ותופס עוד יותר תאוצה.

סמי ליאני: כפי שהעלה מר קיויתי העלה את הנושא של קרן לעסקים זעירים, יחד עם מכון היצוא והסוכנות עשינו פרויקט שנקרא "תבל" לפיתוח היצוא למגזר המיעוטים והשתתפו בו נכון לעכשיו ארבעים יזמים ויצואנים.

סמי ליאני: בשלב הבא כבר עברו עוד 15 יצואנים שחלקם כבר מייצא כאשר היעד בסיום הפרויקט הוא להכפיל את מספר המייצאים ממגזר המיעוטים כאר היצוא נכון להיום במגזר המיעוטים לא עולה על שלושים מיליון דולר.

סמי ליאני: מר כצנלסון ממכון היצוא שנמצא כאן יכול לאשר זאת או לא.

סמי ליאני: אנחנו מקווים שבתוכנית רחבה יותר נקבע יעדים להכפלת כמות היצוא ולא רק להכפלת מספר המייצאים.

רוני בר-און: תודה רבה לך.

רוני בר-און: המוסד לביטוח לאומי, יש לך מה להוסיף לנו?

אלון דסה: מבחינת המוסד לביטוח לאומי, המוסד מאוד מודע לחשיבות העסקים הקטנים ולתרומה שלהם למשק.

אלון דסה: יחד עם זאת, יש לנו בעיה מבחינת החקיקה.

אלון דסה: זאת אומרת, המענה של מתן דמי אבטלה לעסקים שנכשלים, מונע את האפשרות מהעצמאים לקבל דמי אבטלה היות והם אינם מבוטחים בביטוח אבטלה.

אלון דסה: מענק חוקי יש לכך שעצמאי יכול לקבל דמי אבטלה בתנאי שהוא היה קודם לכן שכיר.

אלון דסה: זאת אומרת, בן אדם שפוטר ממקום עבודה כלשהו ומקים עסק, כן יכול לקבל דמי אבטלה בניכוי ההכנסות שיש לו בזמן שהוא מקבל דמי אבטלה.

אלון דסה: במסגרת תיקוני חוק משנת 2009, כפי שציינת בראשית הדיון, חוקק חוק חדש שמאפשר שמירת זכויות לעצמאי שמקים עסק למשך שנתיים.

אלון דסה: אם אמרנו קודם שהעסקים נסגרים בשנה-שנתיים הראשונות, אותו מובטל שניסה להקים עסק, כן יכול לשמור את הזכויות שלו לדמי אבטלה למשך עד שנתיים מהקמת העסק.

אלון דסה: כמובן שהיינו גם שותפים ותמכנו בדיונים עם לה"ב להקמה של ביטוח אבטלה לעצמאים.

אלון דסה: הבעיה המרכזית שעולה שם למימוש הנושא הזה היא הקמת המערך האקטוארי ונושא העלויות שלו.

רוני בר-און: תודה.

רוני בר-און: עכשיו אנחנו כבר בלוח זמנים מאוד צפוף ולכן מעכשיו יינתנו שתי דקות לכל דובר.

רוני בר-און: מר כצנלסון, המכון הישראלי ליצוא ושיתוף פעולה בין לאומי.

רוני בר-און: אם הדברים נאמרו ואין מה לומר, זה בסדר גמור.

שאול כצנלסון: אני אדבר בקצרה ורק אומר שאנחנו הוזכרנו בדוח במסגרת של פרויקט "תבל" שהוזכר כאן ולכן אני לא אתייחס.

שאול כצנלסון: באופן כללי אנחנו פועלים כמעט בתיאום יום יומי עם משרד התמ"ת.

שאול כצנלסון: רן קיויתי יושב במועצת המנהלים של המכון.

שאול כצנלסון: במכון חברים כ-1,300 יצואנים ששבעים אחוזים מהם הם עסקים קטנים.

שאול כצנלסון: מבחינת הדוח לא עלה כל ממצא נגטיבי.

שאול כצנלסון: אנחנו ממשיכים לפעול ונמשיך לפעול בשיתוף פעולה מלא עם משרד התעשייה ועם הסוכנות לעסקים קטנים.

שאול כצנלסון: בדרך המקרה או לא, מחר יש לנו פגישה אתם ועם משרד ראש הממשלה בנושא הפרויקט.

רוני בר-און: תודה רבה.

רוני בר-און: התאחדות התעשיינים.

אורן הרמבם: אני מנהל את המחלקה לכלכלת עסקים בהתאחדות התעשיינים.

אורן הרמבם: אני רוצה לומר שהתאחדות התעשיינים כמובן מייצגת גם עסקים בינוניים וגם עסקים גדולים וכאן אני בכובע של העסקים הבינוניים, כאלה שמעסיקים עד מאה עובדים.

אורן הרמבם: יש בינינו שיתוף פעולה מלא עם הסוכנות לעסקים קטנים ובינוניים במשרד התעשייה שמהווה עבורנו אוזן קשבת לסוגיות ולחסמים שאנחנו חושבים שצריך לטפל בהם כדי לקדם את המגזר הזה.

אורן הרמבם: יש כמה נושאים שבכל זאת הייתי רוצה להעלות על סדר היום ואעשה זאת בקצרה.

אורן הרמבם: ראשית, לגבי נושא המימון והאשראי, נושא שעלה כאן על ידי כמה דוברים.

אורן הרמבם: עוד לפני שאנחנו נוגעים בכלל בקרנות המימון, אני חושב שיש נושא שראוי לבדיקה גם של הוועדה וגם של מבקר המדינה וגורמים אחרים וזה המשקל המאוד נמוך שמקבל המגזר של העסקים הקטנים והבינוניים בישראל מתוך האשראי העסקי הבנקאי.

אורן הרמבם: רק 14 אחוזים מתוך האשראי הבנקאי שניתן למגזר העסקי, ניתן לעסקים הקטנים.

אורן הרמבם: אם אתה מוסיף לזה גם את העסקים הבינוניים, אתה יכול להגיע אולי ל-20-25 אחוזים אבל זה בוודאי אחוז נמוך מאוד בהשוואה למשקל שלהם בתוך הפעילות הכלכלית.

אורן הרמבם: כחצי מהתוצר נובע מהעסקים הקטנים והבינוניים, וזה הרבה יותר מאשר חלקם באשראי הבנקאי.

אורן הרמבם: אני חושב שזה ראוי לבדיקה ולתשומת לב.

רוני בר-און: ברור לך לחלוטין שזאת לא יכולה להיות מתמטיקה פשוטה.

רוני בר-און: עומק המינוף של עסקים גדולים הוא הרבה יותר גדול מאשר של עסקים קטנים, כך שהדיפרנציאציה בין עסק קטן במבנה ובתמהיל העסקי שלו, הדרישה שלו לאשראי היא שונה מזו של העסקים הגדולים.

רוני בר-און: אתה לא יכול לעשות את זה במתמטיקה ובחלוקה גסה של קווטות, אבל בסדר, זה נושא לדיון אחר.

אורן הרמבם: רק כדי לסכם את הנושא הזה.

אורן הרמבם: גם בהשוואה בין לאומית, למשל למדינות ה-OECD, המשקל שניתן באשראי הבנקאי לעסקים הקטנים והבינוניים בישראל הוא נמוך יחסית למדינות ה-OECD ולמדינות אחרות בעולם.

אורן הרמבם: אני חושב שזה מחייב בדיקה.

אורן הרמבם: נושא נוסף שגם קיבל ביטוי בדוח מבקר המדינה הוא הנושא של רכש.

אורן הרמבם: אנחנו חושבים שעשרות מיליארדי שקלים במכרזים של משרדי ממשלה, של גופים ממשלתיים, מהווים פוטנציאל מאוד משמעותי לעסקים קטנים ובינוניים.

אורן הרמבם: המשקל של העסקים הקטנים והבינוניים היום במכרזים הממשלתיים הוא קטן יחסית.

אורן הרמבם: נעשו בעבר כמה צעדים כדי להגדיל את הנתח ולהגדיל את המשקל שלהם במכרזים אבל אנחנו חושבים שזה לא מספק.

אורן הרמבם: חלק מהצעדים או מההחלטות למעשה אפילו לא יושמו בשטח כמו הנושא של פיצול מכרזים, כמו נושא של ביטול תנאי סף לא רלוונטיים, כמו מחזור במקום ותק ונושאים מהסוג הזה, כמו הנגשת המידע על מכרזים בצורה מרוכזת כדי שהעסקים הקטנים והבינוניים בלחיצת כפתור יוכלו לדעת בכל רגע נתון מה המכרזים שרלוונטיים להם.

אורן הרמבם: נושא נוסף ואחרון הוא כל מה שקשור לרישיון עסק ורגולציה.

רוני בר-און: דיברנו על זה.

רוני בר-און: תודה רבה.

רוני בר-און: איגוד לשכות המסחר.

ישראלה מני: אני אוסיף על דבריו של אורן.

רוני בר-און: אל תחזרו על דברים של אחרים.

רוני בר-און: חבל על הזמן.

ישראלה מני: אנחנו יושבים בוועדה המייעצת של הרשות ואני רוצה לומר שאחד הנושאים שהעלינו אתמול הוא הנושא שהיושב ראש העלה היום וזה הנושא של ההלוואות לעסקים בסיכון יותר גבוה.

ישראלה מני: הסיבה שאנחנו רואים רק 57 אחוזים היא בגלל שיש הרבה מאוד עסקים ואנחנו רואים אותם אצלנו, חלקם אצלנו, והם נמצאים בסיכון והם לא יכולים להגיע לאשראי הבנקאי.

ישראלה מני: זה אחד הנושאים שהוועדה המייעצת מנסה יחד עם הסוכנות לפתור.

ישראלה מני: לא דנו כאן ברישוי עסקים.

ישראלה מני: יושב כאן היועץ המשפטי של ועדת הפנים.

ישראלה מני: רישוי עסקים צריך היום כבר לקבל רוח גבית מאוד חזקה כדי להזדרז.

ישראלה מני: משרד הפנים צריך להזדרז ולהעמיד את המפרטים האחידים.

ישראלה מני: זה היה בבסיס שמשנת 2005 כולנו כבר מסתובבים סביב אותו סיפור, הגענו כבר לחקיקה ועכשיו אנחנו בדרך לתקנות ויש כבר טיוטה שלהן.

ישראלה מני: אנחנו מאוד נשמח אם יושב ראש הוועדה הזאת יזרז את התהליכים האלה.

רוני בר-און: תודה רבה.

רוני בר-און: ההערות חשובות.

רוני בר-און: התאחדות המלאכה.

ברוך שניר: מנהל תחום כלכלה בהתאחדות המלאכה והתעשייה.

ברוך שניר: אני מקווה שההתייחסות של מבקר המדינה לתחום העסקים הקטנים תהיה בגדר מסורת כל עוד יש ליקויים.

ברוך שניר: זה בהחלט כלי חשוב ונדבך חשוב בקביעת מדיניות ממשלתית בנושא.

ברוך שניר: אני מקווה שבעתיד תהיה גם התייחסות לפעילות הקרן לעסקים קטנים מנקודת המבט הציבורית ובראייה ציבורית לגבי אותו ווליום עליו אתה מדבר.

ברוך שניר: היום אנחנו מדברים על חצי אחוז מכלל האשראי הבנקאי שניתן.

ברוך שניר: בסוגיה של עד כמה באמת הפער בין היזם שלא מקבל את ההלוואה, בגישה השמרנית של האוצר והשתתפות חלקית של המערכת הבנקאית, זה כאן לב הבעיה.

ברוך שניר: מאחר והסוכנות לעסקים קטנים וועדת ההיגוי מטפלת בנושא, צריך בעתיד לעשות מעקב על יישום ההמלצות בהיבט הזה.

רוני בר-און: תודה רבה.

רוני בר-און: לה"ב.

מוטי שפירא: אני אגיד דבר אחד קצר.

מוטי שפירא: חבר'ה, תורידו את מפלס האופטימיות.

מוטי שפירא: אתה דיברת על דוח 2005 ואני אומר לכם שהדבר היחידי האופטימי מכל מה ששמעתי כאן, זה משרד התעשייה.

מוטי שפירא: משרד התמ"ת משתלט על הנושא אבל הוא לא יכול לעשות את זה לבד.

מוטי שפירא: אין כאן אייטם אחד מכל הנושאים שמופיעים בדוח שאני יכול להגיד שיש התקדמות מהותית.

מוטי שפירא: אין.

מוטי שפירא: אני אומר לכם בצורה גלויה שאין.

מוטי שפירא: לא ברכש, לא בדמי אבטלה לעצמאים, לא במילואימניקים, לא בכלום.

מוטי שפירא: הדבר היחידי שמתקדם זה משרד התמ"ת.

מוטי שפירא: משרד התמ"ת לא יוכל לעשות את זה לבד ואתה מכיר את זה כשר האוצר לשעבר.

מוטי שפירא: חלקה הגדול של הממשלה מקשה על העסקים הקטנים ולא מספיק תורמת.

רוני בר-און: תודה רבה לך.

רוני בר-און: אלה בהחלט דברים נכונים.

רוני בר-און: פורום מג"דים, מח"טים וטייסים במילואים.

משה גפני: קצת בנימה אישית.

משה גפני: כמי שהיה מג"ד במשך שבע שנים וסמח"ט במשך תשע שנים, אני יכול לומר לכם שמי שהולך לעשות מילואים משלם מכיסו, ממש משלם מכיסו כדי לעשות את שירות המילואים.

משה גפני: כמ"פ אתה שותק ולא מספר לאישה אבל אתה הולך לעשות מילואים ואתה יודע שאתה מפסיד.

משה גפני: הבעיה היא במגזר החיילים, הקצינים, ושם אנחנו רואים תהליך שבמשך מספר שנים חלה הפחתה משמעותית במספר משרתי המילואים שהם בעלי עסקים קטנים.

משה גפני: לא אתן דוגמאות אבל זה ברור.

משה גפני: מה שאנחנו מציעים, והצענו בוועדת המשנה, זה להתמקד במספר מצומצם של דברים שיכולים לסייע כמו שינוי הנוסחה.

משה גפני: היום איש מילואים מקבל את התגמול שלו מהביטוח הלאומי על בסיס הרווח משנה קודמת, כפי שנעשה במלחמת לבנון השנייה ובעופרת יצוקה.

משה גפני: פיצוי על בסיס מסודר, מקצועי וניתוח המחזור יכול לתת מענה חלקי מסוים להפסדים הכבדים שנגרמים.

משה גפני: אם תרצה, אני אכנס לפירוט.

רוני בר-און: לא, אני מכיר את זה.

רוני בר-און: אני יישמתי את זה גם במלחמה וגם בעופרת יצוקה.

רוני בר-און: שרון, לזה אני רוצה תשובה בעוד שלושה חודשים.

שרון קדמי: תקבל.

רוני בר-און: אתה היית חלק מהאופרציה של מלחמת לבנון השנייה ועופרת יצוקה.

רוני בר-און: אני אומר לך שוב שבעוד שלושה חודשים אני רוצה לקבל לוח זמנים האומר איך פותרים את הבעיה של החבר'ה האלה.

שרון קדמי: יבוצע.

רוני בר-און: תודה רבה.

רוני בר-און: החפ"שים.

רוני בר-און: חיילים פשוטים.

רוני בר-און: אתם הכי חשובים.

ניצן פלס: בקצרה מאוד.

ניצן פלס: כמו שאמר משה, הייתה ועדת הידברות שלא פעלה אבל הנושאים האלה עולים כבר מאז 2004-2005, בתחילת הדיונים על חוק המילואים.

ניצן פלס: כל הנושאים קיימים על השולחן.

ניצן פלס: בכל הגופים יש נציגי עולים ונציגי הרבה מאוד גופים אבל לנו אין כאן נציגים.

ניצן פלס: אנחנו נמצאים בכנסת כבר כמה שנים טובות והשאלה מתי זה יהיה.

רוני בר-און: בעניין הזה של חיילי המילואים ביקשתי בשקט – ועכשיו אני אומר את זה בקול – ממנכ"ל משרד התעשייה שנמצא כאן, כי הוא האישיות השלטונית הבכירה בחדר, להציג לי לוחות זמנים האומרים מתי הבעיה הזאת נפתרת בפגישתנו הבאה, כפי שיהיה בסיכום, בעוד שלושה חודשים.

רוני בר-און: אני מודיע כאן לכל המשרדים הנוכחים וגם אלה שהיו ושיקבלו את הפרוטוקול, שאם אני אשמע מקדמי שמישהו מהמשרדים האחרים, כולל ביטוח לאומי או משרד האוצר או משרד ראש הממשלה או כל משרד ממשלתי אחר, הערים קשיים על פתרון האנשים שגם רוצים להשתתף בעשייה העסקית במדינת ישראל וגם רוצים לשרת במילואים, למרות ששום דבר לא בטוח בעסק שלהם אחרי שהם חוזרים מהמילואים, אם יהיה כאן גורם ממשלתי שיעצור את זה או יתקע את זה או ימנע את זה, יהיה לו עסק אתי או עם הוועדה הזאת.

ניצן פלס: משפט אחרון.

ניצן פלס: בפברואר אני יוצא לחודש של מילואים ואני לא יודע איך מתקדמים עם זה הלאה.

רוני בר-און: היה לי משרד עם עשרה עורכי דין ועשיתי קורס מ"פ וקורס מג"דים והכל על חשבוני, כך שאני יודע בדיוק מה אתם מרגישים.

ניצן פלס: אמרו את זה כבר הרבה פעמים בהרבה פורומים.

ניצן פלס: תמיד זה עולה.

רוני בר-און: אני מצטער ששעממתי אותך, אבל באמת אני יודע מה אתה מרגיש.

רוני בר-און: אני מתכוון לעזור לפתור את זה.

רוני בר-און: אני לא כותב לא את התקנות ולא את החוקים.

רוני בר-און: מרינה סולודקין, אחר כך רוברט ואחר כך מר ורטיקובסקי, אם תרצה.

רוני בר-און: אם יישאר זמן, גם אני אתייחס.

תומר רוזנר: הערה קטנה שאולי תיכנס לסיכום.

תומר רוזנר: החוק הזה של רישוי עסקים הועבר בכנסת לפני שנה.

תומר רוזנר: התקנות שהן תנאי לכניסת החוק לתוקף בנושא של המסלול הירוק לעסקים קטנים לא הוגשו עדיין לכנסת.

תומר רוזנר: אני מציע שהוועדה תעקוב גם אחרי הנושא הזה.

תומר רוזנר: זה באחריות משרד הפנים.

קריאה: התקנות נמצאות עכשיו בדיונים בין הארגונים לבין המשרד.

רוני בר-און: אני רוצה להכניס את זה לסיכום.

רוני בר-און: אני רואה את זה בחומרה רבה.

מרינה סולודקין: אדוני היושב ראש, כרגיל אני רוצה להודות למשרד המבקר.

מרינה סולודקין: הדוח שלכם מאוד קצר אבל מאוד ענייני.

מרינה סולודקין: אני רוצה לומר שאחרי כל הדיון והדיווחים של המשרדים והארגונים, אנחנו מרגישים שיש הרבה מלים על חזון במשרד התמ"ת ועל תוכניות, אבל בשטח לא רואים כל פעילות.

מרינה סולודקין: אני חושבת שצדק משרד המבקר כאשר שם במרכז העניינים את הקרן לעסקים במצוקה.

מרינה סולודקין: תמיד אני מקבלת מהשטח את הפניות ואת התלונות האומרות שכמעט בלתי אפשרי לקבל את ההלוואה בזמן המתאים לעסקים שהם בסיכון.

מרינה סולודקין: טוב עושה היושב ראש שמתכנן ישיבת המשך אחרי שלושה חודשים בנושא זה.

רוני בר-און: למה משרד הפנים לא הוזמן?

רוני בר-און: הוא ממונה על החוק הזה, על חוק רישוי עסקים.

מרינה סולודקין: אני רוצה לומר שלשבת כאן ולומר שכל החוקים תלויים בכנסת, אני חושבת שזה לא נכון וזאת בושה.

מרינה סולודקין: יחד עם לשכת המסחר חוקקתי חוק רכש ממשלתי מהעסקים הקטנים והבינוניים – ואלה אתם – אבל כל הזמן משביתים את החקיקה הנכונה וחברי כנסת רוצים לשנות את הכיוון.

מרינה סולודקין: כנראה אתם רוצים את הבריקדות.

מרינה סולודקין: אדוני היושב ראש, אני יוצאת מהישיבה מאוד פסימית כי אני לא רואה רצון פוליטי לעשות שינוי בתחום של העסקים הקטנים והבינוניים.

מרינה סולודקין: תודה.

רוני בר-און: תודה רבה.

רוני בר-און: חבר הכנסת רוברט טיבייב.

רוברט טיבייב: אין לי מה להוסיף.

רוני בר-און: המשנה למנכ"ל משרד מבקר המדינה.

צבי ורטיקובסקי: אני אומר שלושה משפטים.

צבי ורטיקובסקי: קודם כל, אני רוצה לחזק את ידיו של היושב ראש בנושא של אנשי המילואים.

צבי ורטיקובסקי: לא יכול להיות שאנשים שבאים לשרת את המדינה במסגרת הצבא, שמטה לחמם יישבר.

צבי ורטיקובסקי: יש לתת לנושא הזה עדיפות ולפתור את הבעיה הזאת ובלוח זמנים קצר כי זה נושא שכבר מצביעים עליו כמה וכמה שנים ולא רק במסגרת הזאת.

צבי ורטיקובסקי: הגיע הזמן לתת לזה פתרון.

צבי ורטיקובסקי: הערה נוספת לסיכום.

צבי ורטיקובסקי: שוב אנחנו רואים סביב השולחן הזה את המחלוקות שחוזרות ונשנות והן לא באות על פתרונן.

צבי ורטיקובסקי: הגיע הזמן להכריע במחלוקות ולמצוא את הפתרונות.

צבי ורטיקובסקי: כוונות טובות זה דבר טוב אבל זה לא מספיק כי המבחן של כולנו הוא למעשה ביישום.

צבי ורטיקובסקי: אני חושב שצריך לעבור משלב הכוונות והרצון הטוב לשלב של יישום וביצוע בכל התחומים ולתקן את הליקויים עליהם הצבענו כמשרד מבקר המדינה.

רוני בר-און: תודה רבה.

רוני בר-און: אני רוצה לסכם את הדיון.

רוני בר-און: אני קודם כל מודה למשתתפים ואני מודה בעיקר לשר התמ"ת שנתן סקירה מקיפה ובחר במקומות בהם יש עדיין הרבה לבצע, שלא להסתיר את הטעון ביצוע והתחייב לעשות כן.

רוני בר-און: התמונה היא תמונה מורכבת מכיוון שהעניין הוא מורכב.

רוני בר-און: גם אם לטעמי ולטעם חבריי הפתרונות ככל שהם נמצאים, מתקדמים בקצב איטי מדי.

רוני בר-און: צריך לזכור שהתופעה היא תופעה כמעט עתיקת יומין של יחס הממשל לעסקים הקטנים והבינוניים וגם הדוח שהוא כבר כמעט בן חצי שנה סוקר תקופה אחורה.

רוני בר-און: הגם שנעשים מאמצים, קשה לומר שהקצב משביע רצון.

רוני בר-און: רשמנו לפנינו את התחייבויות הגורמים השונים לנסות לתת מענים יותר מעודדים ויותר מתקדמים בישיבת המעקב הבאה שנקיים מכאן ולהבא אחת לשלושה חודשים.

רוני בר-און: שלושה עניינים נראים לי כטעונים הסדר באופן בהול.

רוני בר-און: האחד הוא עניין סוכנות הביצוע.

רוני בר-און: רשמנו לפנינו את הודעת נציג נציבות שירות המדינה ואני מבקש לדווח לי בתוך התקופה עד כינוס הישיבה כיצד העניין מתקדם בין משרד התמ"ת לבין הנציבות.

רוני בר-און: אני מקווה שעניין ההסכמה של הנציבות להקמת סוכנות הביצוע יהיה עובדה קיימת עוד לפני ישיבת המעקב הבאה בעוד שלושה חודשים.

רוני בר-און: עניין המשרתים במילואים שבאים מהמגזר העצמאי כבעלי עסקים קטנים ובינוניים, עניין זה הוא בעיניי ובעיני חבריי טעון פתרון במהירות הרבה ביותר האפשרית.

רוני בר-און: אני ער לעובדה שמנכ"ל משרד התמ"ת, הגם שהוא איננו ממונה ישיר על פתרון העניין הזה והפתרון הוא רב תחומי, רושם לפניו או הודיע לנו שהוא ייטול על עצמו לקדם את העניין במהירות תוך תיאום עם הגורמים האחרים השותפים לעניין הזה.

רוני בר-און: אם מנכ"ל התמ"ת ייתקל בבעיות, הוועדה, ככל שהדבר בידה, תשמח לדעת על כך ולנסות לפתור את התקלות האלה.

רוני בר-און: אנחנו מצפים שבישיבת הבקרה הבאה יונח לפנינו פתרון לבעיה הזאת, גם אם תהליך החקיקה יהיה כרוך בתשומות זמן נוספות.

רוני בר-און: עניין שלישי הוא חוק רישוי העסקים שעבר בכנסת לפני שנה.

רוני בר-און: אנחנו רואים בחומרה רבה את העובדה שמשרד הפנים לא התפנה מאז להתקין תקנות לחוק.

רוני בר-און: ככל הידוע, במיוחד החוק הזה, אבל גם חוקים אחרים, חוק בלי תקנות הוא כלי ריק שאין בו תועלת.

רוני בר-און: אנחנו מורים לשר הפנים להתייצב בישיבה הבאה, בעוד שלושה חודשים, ולדווח לנו – אני מבקש לשלוח אליו העתק מהפרוטוקול הזה – מה נעשה כדי שהתקנות האלה סוף כל סוף יונחו על שולחן הוועדה המתאימה בכנסת, כדי שתהליך החקיקה יסתיים גם מבלי שהדרג הפקידותי במשרד כזה או אחר יתעמר בתהליך חקיקה שהכנסת השלימה.

רוני בר-און: אני שב ומודה לכל המשתתפים.

רוני בר-און: אנחנו נתכנס בעוד שלושה חודשים כדי לשמוע דיווחים נוספים.

רוני בר-און: תודה רבה לכם.